Badri Seshadri's Blog: தி.மு.க. வரலாறு தி.மு.க. வரலாறு, டி.எம்.பார்த்தசாரதி, பாரதி பதிப்பகம், முதல் பதிப்பு ஜனவரி 1961, இப்போதைய பதிப்பு மார்ச் 2006, விலை ரூ. 100. கிரவுன் 1/8, பக்: 468. திராவிட முன்னேற்றக் கழகத்தின் அதிகாரபூர்வ வரலாறு என்று கருதப்படும் இந்தப் புத்தகத்தை எழுதியிருப்பவர் திமுகவின் நிறுவன முன்னோடிகளில் ஒருவர். அதனால் அருகில் இருந்து கண்ணால் பார்த்தவற்றை கவனமாகப் பதிவு செய்துள்ளார். இந்திய குடியாட்சி வரலாற்றில் பல அரசியல் கட்சிகள் தோன்றியுள்ளன. பல பிளவுண்டு புதிய கட்சிகளைத் தோற்றுவித்துள்ளன. பல கட்சிகள் முற்றிலுமாக அழிந்துள்ளன. இந்தக் கட்சிகள் உருவான காலகட்டம், அவற்றுக்கான தேவை, இந்தக் கட்சிகளின் லட்சியம், லட்சியத்தை அடைவதில் அவை வெற்றிகண்டனவா இல்லையா ஆகியவற்றை விளக்கும் வண்ணம் கட்சிகளுக்கான முழுமையான வரலாறுகள் தேவை. இந்தப் புத்தகத்தைப் படிக்கும்போது, அண்ணாதுரை என்ற தனிமனிதர், எந்த அளவுக்கு டெமாக்ரசி என்பதன் கருத்தை உள்வாங்கி, சிறப்பான முறையில் ஒரு கட்சியை அமைத்து குறுகிய காலத்துக்குள் அந்தக் கட்சியின் லட்சியங்களை அடைந்தார் என்பது பிரமிக்க வைக்கிறது. பெரியார் ஈ.வெ.ராமசாமியின் பிரதான சீடர்களில் ஒருவராக இருந்த அண்ணாதுரைக்கு பெரியாரின் சர்வாதிகாரப் போக்கு சிறிதும் ஒவ்வாததாக இருந்திருக்கிறது. மணியம்மையைத் திருமணம் செய்ய முடிவெடுத்தது முதற்கொண்டு, அதற்காக ராஜாஜியை பெரியார் கலந்தாலோசித்தது, தன்னைச் சுற்றியுள்ளவர்களை பெரியார் சோம்பேறிகள், பணத்தை லவட்டுபவர்கள் என்றெல்லாம் பேசியது அண்ணாதுரையைக் கடுமையாகப் பாதித்திருக்கிறது. கொள்கையில் பெரிதும் பெரியாரை அப்படியே பின்பற்றினாலும், கட்சி அமைப்பை உருவாக்குவதில் அண்ணாதுரை முற்றிலும் புதிய வழியைக் கடைப்பிடித்தார். அண்ணாதுரை எந்தக் கட்டத்திலும் ஒரு துளியேனும் தன் வழியைப் புகுத்துபவராகக் காணப்படவில்லை. செயல்குழு, பொதுக்குழு, மாநாடு, கட்சி அமைப்பு, கட்சிக்கான சட்டதிட்டம், கிளை அமைப்புகள் என்று கட்சிக்கு வலுவான அடித்தளம் அமைத்துள்ளார். தொடக்கம் முதலே கட்சியின் தனிப்பெரும் தலைவன் தான்தான், மற்றவரெல்லாம் வெறும் ஜீரோ என்ற எண்ணம் அண்ணாதுரையிடம் இருந்ததாகவே தெரியவில்லை. இன்று ஆளுக்காள் கட்சி ஆரம்பிக்க முனைகிறார்கள். கட்சி ஆரம்பிப்பது, கட்சியை வளர்ப்பது எப்படி என்பதைத் தெரிந்துகொள்ள, அண்ணாவைப் படிப்பது அவசியமாகிறது. கட்சிப் பணிக்கு ஆள் சேர்ப்பது, கட்சிக்கு நிதி சேர்ப்பது, பத்திரிகைகள் நடத்தி, அதன்மூலம் கொள்கைகளை விசுவாசிகளிடம் கொண்டுசேர்ப்பது, தொடர்ச்சியாகப் போராட்டங்கள் நடத்துவது ஆகியவற்றை எப்படிச் செய்வது என்பதை அண்ணாவின் வாழ்கையைப் படித்தே ஒருவர் தெரிந்துகொள்ளலாம். (விஜயகாந்த், சரத்குமார் கவனிக்க!) அந்நாளைய காங்கிரஸ் கட்சியின் தமிழகக் கிளை எவ்வளவு அபத்தமாக ஆட்சி செய்துள்ளது என்பது அதிர்ச்சியைத் தருகிறது. சொல்லப்போனால், ஆங்கிலேயர்கள் வெளியேறி, காங்கிரஸ் ஆட்சியைப் பிடித்தபோது, ஆங்கிலேயர் அளவுக்கு அதே மூர்க்கத்தனத்துடன் ஆட்சியை நடத்தியுள்ளனர் காங்கிரஸார். இதில் ராஜாஜி மட்டுமல்ல, காமராஜர், பக்தவத்சலம் ஆகியோரும் அடக்கம். உப்புப்பெறாத விஷயங்களுக்கும்கூட இம்மியளவு எதிர்க்கருத்துகளுக்கு இடம் கொடுக்காமல் அடக்குமுறையை அவிழ்த்துவிட்டிருக்கிறார்கள். சில்லறை விஷயங்களுக்கெல்லாம் திமுக தலைவர்கள்மீது நீதிமன்றத்தில் வழக்கு, சிறைத்தண்டனை, அபராதம், திமுக தொண்டர்கள்மீது போலீஸ் தடியடி, கண்ணீர்ப்புகை, துப்பாக்கிச் சூடு என்று நடந்திருக்கிறது. இந்தக் கண்மூடித்தனமான அடக்குமுறையே தமிழகத்தில் காங்கிரஸ்மீதான வெறுப்பாக மாறி, காங்கிரஸை முற்றிலுமாக அழித்துவிட்டது. அவ்வப்போது முதல்வர் கருணாநிதி எழுதும் கவிதைகளில் வரும் ஒரு வரி 'கொள்கை மறவர் கொட்டிய குருதியில் குழைத்துக் கட்டிய கோட்டை'. இதைப் படிக்கும்போது அபத்தமாகத் தோன்றும். ஆனால் திமுக வரலாற்றைப் படிக்கும்போது நிஜமாகவே அந்தக் கட்சியைக் கட்டமைக்க, ஏகப்பட்ட ரத்தம் சிந்தப்பட்டிருக்கிறது என்று புரிகிறது. திமுக உருவான கட்டத்திலிருந்து அண்ணாதுரை ஆட்சியில் ஏறுவதுவரை விளக்கும் இந்தப் புத்தகத்தில் ஈ.வி.கே.சம்பத் கட்சியிலிருந்து பிரிவது விரிவாகக் காணப்படுகிறது. இந்தக் கட்டம் மிக முக்கியமானது. அண்ணாதுரை கடைசிவரை இந்தப் பிளவு ஏற்படாமல் இருக்குமாறு பார்த்துக்கொள்ள பல முயற்சிகள் எடுக்கிறார். ஆனால் முடியவில்லை. இதைப்பற்றி சம்பத் தரப்பில் இருந்த கவிஞர் கண்ணதாசன் என்ன சொல்லியிருக்கிறார் என்று நான் தேடிப்பிடித்து படிக்கவேண்டும். திமுக கட்டமைப்பில் அண்ணாதுரைக்கு அடுத்தபடியாக மதியழகன், சம்பத் (பின்னர் விலகிவிடுகிறார்), நெடுஞ்செழியன் போன்ற பலர் இருந்துள்ளனர். கருணாநிதியும் முக்கியமான தலைவர்கள் வரிசையில் உள்ளார். ஆனால் அண்ணாதுரையின் மறைவுக்குப் பின் கருணாநிதி எப்படி கட்சித் தலைவர் பதவிக்குத் தேர்ந்தெடுக்கப்பட்டார் என்பதை பார்த்தசாரதி விளக்கவில்லை. புத்தகம் 1984-ல் நான்காம் பதிப்பாக விரிவாக்கி எழுதப்பட்டாலும், இந்த விஷயத்தைக் கண்டுகொள்ளாமல் விட்டுவிடுகிறது. இந்தப் புத்தகத்தின் குறைகள் சில: * சீனப்போருக்குப் பிறகு, தனித் திராவிட நாடு கொள்கையிலிருந்து, இந்திய நாட்டுக்குள்ளாக ஒரு கூட்டாட்சி (ஃபெடரல்) அமைப்பை நோக்கிச் செல்வதாக அண்ணாதுரை முடிவெடுப்பது, அதற்கு கட்சிக்குள் எந்த மாதிரியான வரவேற்பு இருந்தது ஆகியவற்றை சற்றே அதிகமாக விளக்கியிருக்கலாம். * பெரியார் என்ற நபர் புத்தகத்தின் ஆரம்பத்தில் வருகிறார். ஆனால் திமுக தொடங்கப்பட்டதும், அவர் வேறெங்குமே காணப்படுவதேயில்லை! * திமுக வெற்றிபெற்று ஆட்சியமைத்த 1967 தேர்தல் பற்றிய தகவல்கள் மிகவும் குறைவு. அதற்கு முந்தைய தேர்தல்களில் கட்சி எந்தெந்தத் தொகுதிகளில் யாரை நிற்கவைத்தது என்பதுவரை தகவல் கொடுத்தவர், இதற்கும் நிறைய பக்கங்களை ஒதுக்கியிருக்கலாம். * புத்தக மொழி முழுவதுமே மேடைப்பேச்சு மொழியாகவே அமைந்துள்ளது. இதனால் பல இடங்களில் வாக்கியங்கள் முற்றுப்பெறுவதே இல்லை. குழப்பமான வாக்கியங்கள் பல உள்ளன. கடுமையான எடிடிங் தேவை. * பின்னணித் தகவல்கள் போதவில்லை. இந்தி திணிப்புக்கான போராட்டம் பல கட்டங்களில் நடக்கிறது. ஆனால் ஒவ்வொரு முறையும் வெவ்வேறு அடிப்படைக் காரணத்துக்காக. தூண்டுகோல் பற்றிய விளக்கம் குறைவாக உள்ளது. அதேபோலவே குலக்கல்வித் திட்டம் பற்றியும் விளக்கம் குறைவுதான். Posted by Badri Seshadri at 23:18 ILA (a) இளா Sat Mar 08, 02:51:00 AM GMT+5:30 Unknown Sat Mar 08, 04:02:00 PM GMT+5:30 மிக அழகாக திறணாய்வு செய்துள்ளீர்கள், //விஜயகாந்தும் சரத்குமாரும் கவனிக்க// மிக முக்கியமான விஷயம், அண்ணா என்றால் ஒரு மரியாதை உண்டு அதன் காரணம் இப்போது புரிகிறது, கலைஞரின் தலைமை ஏற்பு பற்றி ஆசிரியர் குறிப்பிடாததன் காரணம் புரிந்துகொள்ளக்கூடியதுதான். லக்கிலுக் Sat Mar 08, 05:47:00 PM GMT+5:30 பதிவுக்கு நன்றி. இதுவரை இப்புத்தகத்தை நான் வாசிக்கவில்லை :-( Anonymous Sun Mar 09, 11:46:00 AM GMT+5:30 Read Manavasam and Vanavsasam by Kannadasan. Anonymous Wed Mar 12, 05:56:00 PM GMT+5:30 பாலகங்கா அதிமுக ராஜ்யசபை வேட்பாளராமே ? ஒங்க ஓட்டு இல்லாமலேயே எம்.பி ஆகப்போறாரே ? இப்போ என்ன பண்ணுவீங்க ? இப்போ என்ன பண்ணுவீங்க?


நேரிய வழியில் நடப்போம் | † Jesus - My Great Master † Songs | Bible | Prayers | Messages | Rosary வாழ்வுக்குச் செல்லக்கூடிய வழி அவ்வளவு எளிதானதல்ல. அது மிகவும் கடினமானது. நம்முடைய உழைப்பில்லாமல், அர்ப்பணம் இல்லாமல் நிச்சயமாக நம்மால் மீட்பு பெற முடியாது. நாம் அனைவருமே கடவுள் விரும்பக்கூடிய வாழ்வை வாழ வேண்டும். அப்படி வாழ்கிறபோதுதான், நாம் கடவுளின் அன்பைப் பெற்று, அவரது விருந்திலே பங்கெடுக்க முடியும். எது எளிதானதோ, அவ்வழியில் செல்லவே அனைவரும் விரும்புவர். கடினமான வழியில் செல்ல எவருமே விரும்ப மாட்டார்கள். கடினமாக உழைத்துப்படிக்கலாம். தவறான வழியில் எளிதாகவும் மதிப்பெண் வாங்கலாம். இந்த உலகம் இரண்டாவது வழியைத்தான் தேர்ந்தெடுக்கும். இந்த உலகத்தில் இருக்கிற பலரும், இந்த இரண்டாம் வழியைத்தான் தேர்ந்தெடுக்கிறார்கள். உண்மையாக வாழ வேண்டும் என்று நினைக்கிறவர்களை, இந்த உலகம் அவமானப்படுத்துகிறது. கேலி செய்கிறது. உதாசீனப்படுத்துகிறது. அவர்களுக்கு ஏராளமான சங்கடங்கள் வாழ்வில் இருந்தாலும், அவர்கள் பெறக்கூடிய பரிசு மிகப்பெரிதானது. நமது வாழ்வில் நாம் எத்தகைய வழியைத் தேர்ந்தெடுக்கிறோம்? என்று கேட்டுப்பார்ப்போம். எப்போதுமே, உண்மையான, நேர்மையான பாதையில் நடக்க விரும்புகிறவர்கள் பலவிதமான சோதனைகளுக்கும், சங்கடங்களுக்கும் உள்ளாவார்கள். அப்படி இருந்தாலும், கடவுளின் துணைகொண்டு நாம் நேரிய வழியில் நடப்போம். Next story WORK IT OUT Previous story VOCATION SHORTAGE


சென்னையில் கொரோனா பாதிப்பு எண்ணிக்கை 163 ஆக உயர்ந்து உள்ளது. இந்த நிலையில், வீட்டில் தனிமைபடுத்தப்பட்டவர், குடும்பத்தினர் கடைபிடிக்க வேண்டிய வழிமுறைகளை தமிழக அரசு வெளியிட்டுள்ளது. அதில், வீட்டில் குறிப்பிட்ட நபர் மட்டுமே தனிமைப்படுத்தப்பட்ட நபருக்கு பராமரிப்பு பணி செய்ய வேண்டும். தனிமைப்படுத்தப்பட்ட நபர் பயன்படுத்தும் பொருட்களை மற்றவர்கள் பயன்படுத்த கூடாது. தனிமைப்படுத்தப்பட்ட நபருக்கு தனி கழிப்பறையுடன் கூடிய காற்றோட்டமான அறையை ஒதுக்க வேண்டும். வீட்டில் உள்ள அனைவரும் முகக்கவசம் அணிய வேண்டும். தனிமைப்படுத்தப்பட்ட நபர் எக்காரணம் கொண்டும் வீட்டைவிட்டு வெளியே செல்லக் கூடாது. மேலும் வீட்டிற்குள்ளேயே அவருக்கு ஒதுக்கப்பட்ட அறையிலேயே இருக்க வேண்டும். வீட்டில் ஒரு குறிப்பிட்ட நபர் மட்டுமே தனிமைப்படுத்தப்பட்ட நபருக்கு பராமரிப்பு பணிகளை செய்தல் வேண்டும். பராமரிப்புப்பணி செய்பவரும் தவறாமல் முகக்கவசமும் கையுறையும் அணிந்திருக்கவேண்டும். தனிமைப்படுத்தப்பட்டவர் பயன்படுத்தும பொருட்களை மற்றவர்கள் பயன்படுத்தக்கூடாது. தனிமைப்படுத்தப்பட்டவரின் உடைகள், படுக்கை விரிப்பு போன்றவற்றை உதறாமல் முகக்கவசம் மற்றும் கையுறை அணிந்து தனியாக சோப்பு நீரில் ஊறவைத்து துவைத்து வெயிலில் காய வைக்க வேண்டும். முகக்கவசம் மற்றும் கையுறை ஆகியவற்றை கழற்றிய பின் கைகளை நன்கு சோப்பு உபயோகித்து கழுவ வேண்டும். வீட்டில் வயதானோர், கர்ப்பிணி பெண்கள், குழந்தைகள் மற்றும் நோய் எதிர்ப்பு சக்தி குறைந்தவர்கள் தனிமைப்படுத்தபட்டவருடன் எவ்வித தொடர்பும்கொள்ளாமல் எச்சரிக்கையாக இருக்க வேண்டும். தனிமைப்படுத்தப்பட்டவருக்கு, காய்ச்சல், சளி, இருமல் மற்றும் மூச்சுத்திணறல் போன்ற வைரஸ் அறிகுறிகள் தென்பட்டால் உடன் 104 அல்லது கட்டணமில்லா தொலைபேசி எண் 1800 120 555550ல் ஆலோசனை பெறலாம். மேலும் அருகில் உள்ள அரசு மருத்துவமனையை தொடர்பு கொண்டு ஆலோசனை பெறலாம். அவருடன் நெருங்கிய தொடர்பில் இருந்த நபர்களையும் அடுத்த 28 நாட்களுக்கு தனிமைப்படுத்த வேண்டும். வீட்டை தினமும் மூன்று முறையாவது கிருமிநாசினி கொண்டு தூய்மைப்படுத்த வேண்டும். இவையனைத்தும் உங்கள் ஒவ்வொருவரின் நலம்பேணுவதற்கான அரசின் அறிவுறுத்தல் என்பதை புரிந்துகொள்ள வேண்டும். என அதில் கூறப்பட்டுள்ளது. தமிழகத்தில் கொரோனா இதுவரை 7,267 பேருக்குபாதிப்பு பற்றியபரிசோதனை நடந்துஉள்ளது. இவர்களில் 834 பேருக்குகொரோனா பாதிப்புஉறுதி செய்யப்பட்டு உள்ளது. 8 பேர்பலியாகி உள்ளனர். 6 பேருக்குதீவிர சிகிச்சைஅளிக்கப்பட்டு வருகிறது. 27 பேர்சிகிச்சை முடிந்துவீடு திரும்பியுள்ளனர். (இந்தக் கட்டுரை பல்வேறு தரவுகளிலிருந்து தொகுக்கப்பட்டது.)


தடம் புரளும் மருத்துவ சேவை | நேசகானம் Home கட்டுரைகள் தடம் புரளும் மருத்துவ சேவை உஷாரய்யா உஷாரு... லேசா உடம்பு சுடறதுக்குள்ள டாக்டர்கிட்ட போகும் எல்லாரும் இதை படிச்சுட்டு போங்க......... இதுதான் நடக்கிறது மருத்துவமனைகளில்...! – இரு மருத்துவர்களின் ஒப்புதல் வாக்குமூலம் தனியாக எந்தவொரு முன்னுரையும் இல்லாமல் நேரடியாக விஷயத்திற்கு வருகிறேன்... ஏனெனில், இதற்கு முன்னுரை எழுதும் வகையில், இந்த கட்டுரையை படிக்கும் அனைவருக்கும் ஒவ்வொரு தனி அனுபவம் இருக்கும். ஆம். மருத்துவத் துறையில் நடக்கும் தில்லுமுல்லுகள் பற்றி அங்கொன்றும், இங்கொன்றுமாக விவாதிக்கப்பட்ட விஷயங்கள் இப்போது பொதுவெளிக்கு வந்திருக்கிறது. அதுவும் இரண்டு மருத்துவர்கள் மூலம். மருத்துவர்கள் அருண் காத்ரே மற்றும் அபய் சுக்லே, “Dissenting Diagonisis” என்ற தலைப்பில் ஒரு புத்தகத்தை எழுதி இருக்கிறார்கள். மருத்துவத்துறையின் இருட்டுப்பக்கங்களை வெளிச்சத்திற்கு கொண்டு வந்திருக்கிறார்கள். ‘மருத்துவச் சுற்றுலாவில் இந்தியா, குறிப்பாக சென்னை கோலாச்சுகிறது’ என்று இங்குள்ள கார்ப்பரேட் மருத்துவமனைகள் பிதற்றிக் கொள்ளும் இந்த தருணத்தில், இந்த புத்தகத்தின் உள்ளடக்கம் முக்கியத்துவம் பெறுகிறது. நம் அனைவருக்கும் ஒரு அனுபவம் நிச்சயம் இருக்கும். அதாவது தேவையற்ற பரிசோதனைகளை மருத்துவர்கள் எடுக்க சொல்கிறார்கள் என்று. இது குறித்து இந்த மருத்துவர்கள், “பரிசோதனைகள் பாமரனின் பர்ஸை மட்டும் பதம் பார்க்கவில்லை. பரிசோதனை சாலைகள், நோயாளிகளிடமிருந்து சேகரிக்கும் ரத்த மாதிரிகளை உண்மையாக பரிசோதிப்பதே இல்லை. மருத்துவர்கள் எது மாதிரியான அறிக்கையை விரும்புகிறார்களோ... அதைதான் இவர்கள் தயார் செய்து தருகிறார்கள்” என்கிறார். இப்போது உங்கள் சொந்த அனுபவங்களை இந்த வாக்கியத்துடன் ஒப்பிட்டுக் கொள்ளுங்கள். பெரும் மருத்துவமனைகள், இலாப இலக்கு நிர்ணயத்துக் கொண்டு வேலை செய்கின்றன. அவர்களுக்கு எப்போதும் அப்பாவி நோயாளிகளின் நலன் முக்கியமே இல்லை... லாபம்.. லாபம்... லாபம்... மேலும் லாபம் மட்டுமே முக்கியமாக இருந்து வருகிறது என்கிறார்கள் இந்த மருத்துவர்கள். ஒரு பிரபலமான மருத்துவமனை, தன் மருத்துவமனையில் வேலை பார்த்த சிறந்த சிறுநீரக சிறப்பு மருத்துவரை பணி நீக்கம் செய்தது. அதற்கான காரணம், ஒரு நோயாளிக்கு அதிகம் லாபம் தரும் ஒரு அறுவை சிகிச்சையை செய்யாமல், சாதாரண சிகிச்சை மூலம் குணப்படுத்தியது. “இது கார்ப்பரேட் மருத்துமனைகள் எவ்வளவு வக்கிர மனநிலையில் செயல்படுகிறது என்பதற்கான சான்று” என்கிறார்கள் இந்த மருத்துவர்கள். சுக்லே, “எனக்கு தெரிந்த ஒருவர், தனக்கு சொந்தமான வீட்டை விற்று, தன் மனைவிக்கான மருத்துவ கட்டணமான ரூபாய் 42 லட்சத்தை கட்டினார். ஆனால், உண்மையில் அந்த சிகிச்சைக்கு அவ்வளவு கட்டணமெல்லாம் இல்லை...” என்கிறார். கொல்கத்தாவை சேர்ந்த புண்யபிரதா கூன் என்னும் மருத்துவர், “எங்கள் பகுதியில் மருத்துவர்களுக்கு நியாயமாக மருத்துவம் பார்த்தும் ஈட்டும் தொகையை விட, ஆய்வு மையங்கள் அளிக்கும் பங்கு தொகை அதிகம். x-ray எடுக்க பரிந்துரைத்தால் 25 சதவீதமும், MRI, CT ஸ்கேன் எடுக்க பரிந்துரைத்தால் 33 சதவீதமும் கமிஷன் தருகிறார்கள்...” என்று தன் அனுபவத்தை இந்த புத்தகத்தில் பதிவு செய்திருக்கிறார். ” தன்னிடம் சிகிச்சைக்கு வரும் நோயாளிகளை, தங்களின் தொடர் வாடிக்கையாளர்களாக வைத்துக் கொள்ள தான் பல மருத்துவமனைகள் விரும்புகின்றன. அதாவது தேவையற்ற அறுவை சிகிச்சைகள், மருந்துகளை பரிந்துரைத்து, நோயாளிகளை மீண்டும் மீண்டும் திரும்ப வரவைக்க வேண்டும். அதை மருத்துவர்கள் செய்ய தவறும் போது, அவர்கள் பணி நீக்கம் செய்யப்படுகிறார்கள்” என்று இந்த புத்தகத்தில் குறிப்பிடப்பட்டுள்ள வரிகளை நாம் சாதாரணமாக கடந்துவிட முடியாது. இந்திய மரு த்துவ கவுன்சில் என்ன செய்து கொண்டிருக்கிறது...? இந்திய மருத்துவ கவுன்சில் என்ன செய்து கொண்டிருக்கிறது...? என்ற நம் கேள்விக்கு இந்த மருத்துவர்களின் பதில், “பெரும் மருத்துவமனைகள் மருத்துவதுறையை திட்டமிட்டு கொலை செய்து கொண்டிருக்கிறார்கள். ஆனால், இதை மெளனமாக இந்திய மருத்துவக் கவுன்சில் வேடிக்கை பார்த்து கொண்டிருக்கிறது. உடனடியாக மருத்துவக் கவுன்சில் தன்னை புதுப்பித்துக் கொண்டு, இந்த அநியாயங்களை தடுத்து நிறுத்த வேண்டும்” என்று வலியுறுத்துகிறார்கள் இந்த இரு மருத்துவர்களும். Dissenting Diagonisis Previous articleATM மற்றும் வங்கி பற்றி புகார் அளிக்க Online வழி... Next articleசெல்போனாலும் பரவும் நோய்த்தொற்றுகள்


பாகிஸ்தானிய வீரர்களுக்கு நீதிமன்றம் சம்மன்? | are pak players summoned? - Tamil Oneindia just now எல்லா ஸ்டேட்டிலும் ஸ்டாலினை போல ஒருவர் இருந்திருந்தால் மோடி வென்றிருக்க முடியாது.. காதர் மொகிதீன் 26 min ago மோடியின் வெற்றியால் பிரிட்டனில் ஆதிக்கம் செலுத்தும் நம் கலாச்சாரம்.. ஆனந்த் மஹிந்த்ரா பெருமித ட்விட் 36 min ago கையை கட்டிப்போட்டு விட்டு இலையே இல்லாமல் மலர்ந்தது தாமரை! தேர்தல் முடிவு குறித்து நெட்டிசன்ஸ்! 45 min ago சுமலதாவிடம் பெற்ற தோல்வியை தாங்க முடியாத குமாரசாமி மகன்.. நள்ளிரவில் மைசூர் ஹோட்டலில் கலாட்டா பாகிஸ்தானிய வீரர்களுக்கு நீதிமன்றம் சம்மன்? நாங்கள் கிரிக்கெட் விளையாட தடை செய்து நீதிமன்றம் சம்மன் ஏதும் பிறப்பிக்கவில்லை என பாகிஸ்தானின் மூன்று முன்னணி கிரிக்கெட் வீரர்கள்மறுத்துள்ளனர். வகார் யூனுஸ், சயீத் அன்வர், முஸ்தாக் அகமத் ஆகியோரை பாகிஸ்தான் அணியிலிருந்து நீக்கக் கோரி சிந்து மாகாண நீதிமன்றத்தில் வழக்குத்தொடரப்பட்டுள்ளது. இந்த வழக்கில் 3 பேருக்கும் சம்மன் அனுப்பப்பட்டிருப்பதாக செய்திகள் வெளியாகியுள்ளன. ஆனால், இதை இந்த மூவரும் மறுத்தனர். மேட்ச் பிக்சிங்சில் தொட்ரபுள்ளதாகக் கூறப்படும் அனைத்து வீரர்களையும் அணியிலிருந்து நீக்க வேண்டும் என்று கோரி காதிர் கான் நல டிரஸ்ட் என்றஅமைப்பு இந்த வழக்கைத் தொடர்ந்துள்ளது. வழக்கை விசாரித்து வரும் நீதிமன்றம் இந்த 3 பேர் தவிர வாசிம் அக்ரம், இன்சமாமுல்-ஹக், சலீம் மாலிக், அதாவுர் ரகுமான், அக்ரம் ராசாஆகியோருக்கும் சம்மன் அனுப்பியுள்ளதாகவும் வரும் 25 தேதி இவர்கள் அனைவரும் நீதிமன்றத்தில் ஆஜராக வேண்டும் எனஉத்தரவிட்டுள்ளதாகவும் கூறப்படுகிறது. ஆனால், சம்மன் ஏதும் வரவில்லை என வீரர்கள் கூறி வருகின்றனர்.


source: wikipedia

text: சேர் பொன்னம்பலம் இராமநாதன் (Sir Ponnampalam Ramanathan, ஏப்ரல் 16, 1851 - நவம்பர் 26, 1930) இலங்கையின் தேசியத் தலைவர்களுள் ஒருவராகக் கருதப்பட்டவர். சிங்களவரும், தமிழரும் இன வேறுபாடு பாராது அவரைத் தங்கள் தலைவராக ஏற்றுக்கொண்டனர். வாழ்க்கை வரலாறு பொன்னம்பலம் இராமநாதன் யாழ்ப்பாணம், மானிப்பாயைச் சேர்ந்த இராசவாசல் முதலியார் (கேட் முதலியார்) அருணாசலம் பொன்னம்பலம் என்பவரின் இரண்டாவது புதல்வராகக் கொழும்பில் பிறந்தார். குமாரசாமி முதலியார், சேர் பொன்னம்பலம் அருணாசலம் ஆகியோரது சகோதரர். ஆரம்பக் கல்வியை கொழும்பு இராணிக் கல்விக்கழகத்தில் (கொழும்பு வேத்தியர் கல்லூரி) கற்றார். 13 ஆவது வயதில், மாநிலக் கல்லூரியில் கல்வி கற்பதற்காகச் சென்னைக்கு அனுப்பப்பட்டார். சேர் றிச்சட் மோர்கனின் கீழ் சட்டக் கல்வி பயின்று 1873 இலே உயர் நீதிமன்ற வழக்கறிஞர் ஆனார். பின்னர் சொலிசிட்டர் ஜெனரலாகப் பதவி வகித்து 1906 ஆம் ஆண்டு, பணி ஓய்வு பெற்றார். அரசியல் சேவை 1879 ஆம் ஆண்டு இலங்கையின் சட்டசபைக்கு உறுப்பினராக நியமிக்கப்பட்டார். 1911 ஆம் ஆண்டில் நடைபெற்ற இலங்கையின் சட்டசபைக்கான முதலாவது தேர்தலில் முழு இலங்கையரையும் பிரதிநிதித்துவப்படுத்தும் ஒரே உறுப்பினராக இராமநாதன் தெரிவு செய்யப்பட்டார். 1897ம் ஆண்டு விக்டோரியா மகாராணியாரின் 50வது ஆண்டு விழாவிற்கான இலங்கையின் பிரதிநிதியாக செல்லப் பொன்னம்பலம் இராமநாதன் அவர்களே தெரிவுச்செய்யப்பட்டார். அந்த விழாவின் போது அவருக்குப் பிரித்தானிய அரசினால் இலங்கையின் முழுமையான தேசியவாதி எனும் தங்கப்பதக்கம் வழங்கிக் கௌரவிக்கப்பட்டது. 1921 ஆம் ஆண்டு பிரித்தானிய அரசினால் பிரபுப் பட்டம் (Sir) வழங்கிக் கௌரவிக்கப்பட்டார். மிகுந்த சொல்வன்மையும் வாதத் திறமையும் வாய்க்கப்பெற்ற இவர், இலங்கையில் பிரித்தானியரின் பல நடவடிக்கைகளுக்கு எதிராக வாதாடி இலங்கையரின் நலன்களைப் பாதுகாத்தார். சிங்கள அரசியல் தலைவர்களின் வரலாற்றில் 1915ம் ஆண்டு இலங்கையில் சிங்கள-முஸ்லிம் இனக்கலவரம் ஒன்று ஏற்பட்டது. இது சிங்கள அரசியல் தலைவர்களால் திட்டமிடப்பட்டு உருவாக்கப்பட்டதாகப் பிரித்தானிய ஆளுநர்கள் அறிந்துகொண்டனர். உடனடியாகப் பிரித்தானியா ஆளுநரால் ஊரடங்கு சட்டம் அமுல்படுத்தப்பட்டது. அத்துடன் அந்த இனக்கலவரத்திற்கு காரணமானவர்களைக் கைது செய்யவும் கட்டளையிட்டது. அந்த இனக்கலவரத்திற்கான பிரதான காரணிகளாக டீ. எஸ் சேனானாயக்கா, டீ. எஸ் விஜேவர்தனா, டொக்டர் நெயிசர் பெரேரா, ஈ. டீ. த சில்வா, ஆர் டயஸ் பண்டாரநாயக்கா, எச் அமரசூரிய. ஏ. எச். மொலமூறே போன்ற இலங்கையின் முன்னணி சிங்கள அரசியல் தலைவர்களே இருந்தனர். இவர்களைக் கைது செய்த பிரித்தானிய அரசு கடும் நடவடிக்கை எடுத்தது. அவர்களைப் பிரித்தானியாவில் சிறையில் அடைத்தது. அத்துடன் இனக்கலவரத்திற்கு முக்கிய காரணமான அனைவருக்கும் மரணத் தண்டனை வழங்கப்பட்டது. இனக்கலவரத்தை ஏற்படுத்திய குற்றம் பாரிய குற்றம் என்றபோதும், அவர்களுக்கு மரண தண்டனை வழங்குவதை விரும்பாத சேர் பொன்னம்பலம் இராமநாதன், பிரித்தானிய அரசை எதிர்த்து, சிங்கள அரச தலைவர்களின் உயிரைக் காப்பாற்றும் முகமாக மீட்பு போராட்டம் செய்து, அவர்களை மீட்டவர் என்பதும் இலங்கை அரசியல் வரலாற்று நிகழ்வாகும். பொன்னம்பலம் இராமநாதனின் போராட்டத்தினால், உயிர் மீண்டு வந்த சிங்கள அரசியலாளர்கள், அவரைத் தங்கள் தோள்களில் சுமந்து, காலிமுகத்திடலில் ஊர்வலம் சென்றமையும் வரலாற்று நிகழ்வாகும். இவ்வாறு பொன்னம்பலம் இரமாநாதன் சிங்கள அரசியல் தலைவர்களை மீட்டிருக்காவிட்டால் டீ. எஸ் சேனானாயக்கா, ஆர் டயஸ் பண்டாரநாயக்கா போன்ற சிங்கள அரசியல் தலைவர்கள் இலங்கை வரலாற்றில் இடம்பிடித்திருக்கவும் முடியாது என, நன்றி கூறும் தற்கால சிங்கள அரசியலாளர்களும் உளர். சமூக சேவை இவர் அரசியல் மூலம் மக்களுக்குச் செய்த தொண்டுகள் தவிர, சமய, சமூகத் துறைகளிலும் சேவை செய்துள்ளார். இந்துக்களின் கல்வி மேம்பாட்டுக்காக யாழ்ப்பாணத்தில் ஆண்களுக்கும், பெண்களுக்கும் தனித்தனியாக இரண்டு பாடசாலைகளை நிறுவியுள்ளார். இவற்றில் பெண்கள் பாடசாலையான உடுவிலில் அமைந்துள்ள இராமநாதன் பெண்கள் கல்லூரி இன்றும் யாழ்ப்பாணத்தின் முக்கிய கல்லூரிகளிலொன்றாக விளங்கிவருகிறது. ஆண்கள் பாடசாலையான பரமேஸ்வராக் கல்லூரி 1970 களின் தொடக்கத்தில் யாழ்ப்பாணப் பல்கலைக் கழகம் ஆரம்பிக்கப்பட்டபோது அதன் ஒரு பகுதியாக்கப்பட்டது. சமய சேவை அருள்பரானந்த சுவாமிகளின் தொடர்பால் சமயம், தத்துவம், யோகநெறி என்பனவற்றைத் தெளிவாகக் கற்றுணர்ந்தார். கீழைத்தேய மெய்யியல் தூதுவராக 1905 - 1906 இலே அமெரிக்கா சென்று சொற்பொழிவுகளாற்றிப் பெயர் பெற்றார். சைவசித்தாந்த மகாசமாஜத்தின் முதல் மாநாட்டிற்குத் (1906) தலைமை வகித்தார். தந்தை கொழும்பு கொச்சிக்கடையிற் கட்டி 1857 நவம்பரிலே குடமுழுக்கு செய்வித்த, ஸ்ரீ பொன்னம்பலவாணேசர் கோயில் எழுந்தருளிய இடத்திலே புதியதொரு கோயிலை 1907 ஆம் ஆண்டு கருங்கற் பணியாக ஆரம்பித்து 1912 ஆம் ஆண்டு நவம்பர் 21 ஆம் திகதி குடமுழுக்கு செய்வித்தார். 1923 ஆம் ஆண்டிலே யாழ்ப்பாணத்திற் சைவ வித்தியாவிருத்திச் சங்கம் தோன்றுவதற்குக் காலாக இருந்ததோடு அதன் முதற் தலைவராகவும் பள்ளிக்கூடங்களின் முகாமையாளராகவும் 1926 வரை சேவை செய்தார். தொடர்ந்து அதன் போஷகராகவும் விளங்கினார். யாழ்ப்பாணத்தில் சாதியமைப்பு முறை இறுக்கமாக இருந்த காலகட்டத்தில் வாழ்ந்த இராமநாதன் உயர்சாதியினருக்குச் சார்பாகவே நடந்துகொண்டார் எனவும், ஒடுக்கப்பட்ட மக்களின் உரிமைகளுக்கு ஆதரவான சட்டங்களை எதிர்த்தார் எனவும் சிலர் இவர்மீது குற்றம் சாட்டுகிறார்கள். அரசியலில் இவர் நாட்டுக்குச் செய்த சேவையைக் கௌரவிப்பதற்காகக் கொழும்பு காலிமுகத் திடலில் அமைந்துள்ள பழைய நாடாளுமன்ற வளாகத்துக்குள் இவரது உருவச்சிலை 1946 நவம்பர் 26 இல் ஆளுநர் என்றி மொங்க்-மேசன் மூரினால் திறந்து வைக்கப்பட்டது. விமர்சனங்கள் இலங்கையில் பெண்கள் வாக்குரிமை வழங்குவதை பொன். இராமநாதன் கடுமையாக எதிர்த்தார். இது தொடர்பாக இவர் கடுமையாக விமர்சனத்திற்குட்படுத்துகின்றார். அவரது காலத்தில் இலங்கையில் ஒரு செல்வாக்கு மிக்க அரசியல் தலைவராக இருந்த இராமநாதன், தாழ்த்தப்பட்ட மக்களுக்கு வாக்குரிமை வழங்கப்படக் கூடாது எனவும், படித்தவர்களுக்கு மட்டுமே வாக்குரிமை வழங்கப்பட வேண்டும் எனவும் தேச வழமைச் சட்டத்தை முன்னிறுத்தி டொனமூர் ஆணைக் குழு முன் வாதிட்டார். இவரது நூல்கள் An Eastern Exposition of the Gospel of Jesus According to St. Mathew (1898) An Eastern Exposition of the Gospel of Jesus According to St. John (1902) The Culture of the Soul Among Western Nations (1906) The Spirit of the East Contrasted with the Spirit of the West (1905) On Faith or Love of God (1897) The Gospel of Jesus According to St. Matthew, as Interpreted to R. L. Harrison by the Light of the Godly Experience of Sri Paránanda The Judgments of the Supreme Court of Judicature: And of the High Court of Appeal of the Island of Ceylon, Delivered Between the Years 1820-1833 Riots and martial law in Ceylon, 1915 Reports of Important Cases Heard and Determined by the Supreme Court of Ceylon...: 1860, 1861 and 1862. 1880 The Spirit of the East Contrasted with the Spirit of the West: Being a Lecture Delivered ... Before the Brooklyn Institute of Arts and Sciences at Its Open Meeting of the Season of 1905-6 Reports of Important Cases Heard and Determined by the Supreme Court of Ceylon: During the Years 1860, 1861 and 1862 : with an Appendix Containing Cases Decided During that Period by the Judicial Committee of the Privy Council on Appeal from the Supreme Court of Ceylon On the Ethnology of the "Moors" of Ceylon பகவத்கீதா தமிழ் மொழிபெயர்ப்பும் விருத்தியுரையும் (1914) திருக்குறள் பாயிரமும் இராமநாதீயம் என்னும் விருத்தியுரையும் (1919) ஸ்ரீ இராமநாத தர்மசாஸ்திர பாடம் தேர்தல் வரலாறு மேற்கோள்கள் 1851 பிறப்புகள் 1930 இறப்புகள் இலங்கை அரசியல்வாதிகள் யாழ்ப்பாணத்து நபர்கள் இலங்கை சட்டசபை உறுப்பினர்கள் கொழும்பு றோயல் கல்லூரி பழைய மாணவர்கள் இலங்கை இந்துக்கள் இலங்கைத் தமிழ் வழக்கறிஞர்கள் இலங்கைத் தமிழ் அரசியல்வாதிகள் சர் பட்டம் பெற்ற இலங்கையர் இருபதாம் நூற்றாண்டு இலங்கை அரசியல்வாதிகள் மாநிலக் கல்லூரி மேனாள் மாணவர்கள்


இலங்கை சுதந்திர தினத்தன்று கரிநாள்? | நமது ஈழ நாடு Home சிறப்புச் செய்திகள் இலங்கை சுதந்திர தினத்தன்று கரிநாள்? குறிப்பாக சுதந்திர தினத்தில் கூட தமிழில் பாடப்பட்டது. அப்போதும் நாம் சுதந்திர தின நிகழ்வுகளில் கலந்துகொள்ளவில்லை. தமிழ்த் தேசிய கூட்டமைப்பின் சம்பந்தன், சுமந்திரன் ஆகியோர் மட்டுமே கலந்து கொண்டனர்.ஏனைய அனைத்து தமிழ் தேசிய கட்சியினரும் அதனை புறக்கணித்தனர். Previous articleபாடல்களை ஒலிபரப்பு செய்யும் பேருந்து ஓட்டுனர்களுக்கு எச்சரிக்கை! Next articleகசிப்புக்கு எதிராக தனி ஆளாக போராடும் பெண்!


பிரதமர் மோடி ஊரடங்கு உத்தரவை பணமதிப்பிழப்பு பாணியில் 4 மணி நேர அவகாசத்தில் உத்தவிட்டுள்ளார் என்றும் ஊரடங்கு உத்தரவால் பாதிக்கப்பட்டுள்ள அமைப்பு சாரா தொழிலாளர்களான அடித்தட்டு மக்களின் நலனை பிரதமர் மோடி கவனத்தில் கொள்ள வேண்டும் என்றும் மக்கள் நீதி மய்யம் தலைவர் கமல்ஹாசன் பிரதமர் மோடிக்கு கடிதம் எழுதியுள்ளார். மக்கள் நீதி மய்யம் தலைவர் கமல்ஹாசன் மத்திய அரசு மேற்க்கொண்டுள்ள கொரோனா தடுப்பு நடவடிக்கை குறித்து, நாடு முழுவது அமல்படுத்தப்பட்ட ஊரடங்கு உத்தரவு குறித்தும் பிரதமர் மோடிக்கு கடிதம் எழுதியுள்ளார். அந்த கடிதத்தில் எழுதியிருப்பதாவது: “நான் இந்த கடிதத்தை பொறுப்புடனும் நம் நாட்டின் பாதிக்கப்பட்ட குடிமகனாகவும் எழுதுகிறேன். உங்களுக்கு மார்ச் 23-ம் தேதி எழுதிய என்னுடைய முதல் கடிதத்தில், நம்முடைய சமூதாயத்தின் ஏழை எளிய அடித்தட்டு மக்களான அறியப்படாத நாயகர்களைப் பற்றிய பார்வையை அரசு இழந்துவிடக்கூடாது என்று வலியுறுத்தினேன். அடுத்த நாளே இந்த நாட்டில் கண்டிப்பான உடனடி ஊரடங்கு உத்தரவு அறிவிப்பு அமல்படுத்தப்பட்டது. இந்த அறிவிப்பு கிட்டத்தட்ட பணமதிப்பிழப்பு அறிவிப்பு ஸ்டைலில் இருந்தது. அதனால், நான் அதிர்ச்சி அடைந்தேன். எனது தேர்ந்தெடுக்கப்பட்ட தலைவரை நம்புகிறேன். நாம் ஒன்றை நம்ப விரும்புகிறோம். நீங்கள் பணமதிப்பிழப்பை அறிவித்தபோது நான் உங்களை நம்பினேன். ஆனால், எனது நம்பிக்கையை தவறு என்று நிரூபித்தது. நீங்களும் தவறு என்று காலம் நிரூபித்தது சார். முதலில் நீங்கள் இன்னும் இந்த தேசத்தின் தேர்ந்தெடுக்கப்பட்ட தலைவராக உள்ளீர்கள் என்பதையும் இந்த நெருக்கடியின் போது உங்களுடைய ஒவ்வொரு உத்தரவையும் உண்மையாகவே நான், நீங்கள் உட்பட 1.4 பில்லியன் இந்தியர்கள் பின்பற்றுவார்கள் என்பதையும் நான் உங்களுக்கு உறுதியளிக்கிறேன். இன்று, இதுபோல, வெகுஜன மக்கள் பின்தொடரும் வேறு எந்த உலகத் தலைவரும் இல்லை. நீங்கள் பேசுவதை அவர்கள் பின்பற்றுகிறார்கள். இன்று நாடு இந்த நேரத்தில் உங்கள் நிர்வாகத்தின் மீது நம்பிக்கையை வைத்துள்ளது. எண்ணற்ற சுகாதாரப் பணியாளர்கள் மக்களுக்காக தன்னலமின்றி, அயராது உழைப்பதைப் பாராட்டும் பொருட்டு நீங்கள் கைத்தட்டி பாராட்ட அழைப்பு விடுத்தபோது உங்களை விமர்சிப்பவர்கள்கூட கைதட்டி ஆரவாரம் செய்ததை நீங்கள் கவனித்திருப்பீர்கள். உங்கள் விருப்பங்களுக்கும் உத்தரவுகளுக்கும் நாங்கள் ஒத்துழைப்போம். ஆனால், எங்கள் ஒத்துழைப்பை எங்கள் அடிபணிதலாக குழப்பிக்கொள்ளப்படக் கூடாது. எனது மக்களின் தலைவராக எனது பங்கை மனதிலிருந்து பேசவும் உங்கள் வழிகளைக் கேள்வி கேட்கவும் எனக்கு உதவுகிறது. தயவுசெய்து எனது கேள்விகள் முறையற்றது என்றால் மன்னிக்கவும். எனது மிகப் பெரிய பயம் என்னவென்றால், பணமதிப்பிழப்பு அறிவிப்பின்போது செய்த அதே தவறு மிகப் பெரிய அளவில் மீண்டும் மீண்டும் செய்யப்படுகிறது. பணமதிப்பிழப்பு ஏழைகளின் சேமிப்பு மற்றும் வாழ்வாதாரத்தை இழக்க வழிவகுத்தது என்றாலும், இந்த மோசமான திட்டமிடப்படாத ஊரடங்கு நம்மை உயிரையும் வாழ்வாதாரத்தையும் இழக்கும் அபாயகரமான கவலையை நோக்கி இட்டுச் செல்கிறது. ஏழைகளுக்கு உங்களைத் தவிர வேறு யாரும் இல்லை. ஒருபுறம் நீங்கள் முன்னேறிய மக்களிடம் விளக்கு வைக்கச் சொல்கிறீர்கள். மறுபுறம் ஏழை மனிதனின் அவலநிலை ஒரு வெட்கக்கேடான காட்சியாக மாறி வருகிறது. உங்கள் உலகத்தினர் பால்கனிகளில் எண்ணெய் ஊற்றி அகல் விளக்கு ஏற்றும்போது ஏழைகள் தங்கள் அடுத்த வேளை ரொட்டி சுடுவதற்கு எண்ணெய்க்காக போராடுகிறார்கள். உங்களுடைய கடைசி 2 உரைகளிலும் நாட்டு மக்களை அமைதிப்படுத்த முயற்சித்தீர்கள். ஆனால், அதைவிட அவசரமாக முக்கியமான ஒன்று உள்ளது. இந்த உளவியல் ரீதியான பேச்சு பால்கனி உலகத்தினரின் பிரச்னையை தீர்த்து உற்சாகப் முடியும். ஆனால், வீடில்லாத ஏழை மக்களுக்கு என்ன இருக்கிறது? நம்முடைய சமுதாயத்தின் மிகப்பெரிய அங்கமாக இருக்கும் ஏழைகளை, நம்முடைய ஆதரவு அமைப்பு மற்றும் நடுத்தர வர்க்கம் பாதுகாப்பு அளிக்க வேண்டிய அடித்தள மக்களை முற்றிலுமாக புறக்கணிப்பதன் மூலம் நீங்கள் பால்கனி மக்களுக்கு மட்டுமே பால்கனி அரசாங்கமாக இருக்க விரும்பவில்லை என்று நான் நம்புகிறேன். பணக்காரர்கள் தங்கள் வாழ்க்கையை கட்டியெழுப்புகிறார்கள். ஏழை மனிதன் ஒருபோதும் முதல் பக்க செய்திகளில்கூட இடம் பெறுவதில்லை. ஆனால், தேசத்தின் வலிமை மற்றும் மொத்த உள்நாட்டு உற்பத்தியில் தேசத்தைக் கட்டியெழுப்புவதில் ஏழைகள் செய்த பங்களிப்பை புறக்கணிக்க முடியாது. ஏழை மனிதனுக்கு தேசத்தில் பெரும்பான்மை பங்கு உள்ளது. அடிமட்டத்தை அழிப்பதற்கான எந்தவொரு முயற்சியும் மேல்புறத்தை கவிழ்க்க வழிவகுக்கும் என்பதை வரலாறு நிரூபித்துள்ளது. இதை அறிவியல் ரீதியாகவும்கூட ஒப்புக்கொள்கிறார்கள். இது முதல் நெருக்கடி, சமூகத்தின் உயர்மட்டத்தினர் அடிமட்டத்தில் ஏற்படுத்திய முதல் தொற்றுநோய். எல்லாவற்றிற்கும் மேலாக, அதாவது ஐயா அனைவரையும் பாதுகாப்பதில் ஆர்வம் காட்டுகிறீர்கள், ஆனால், கீழே உள்ளவர்கள். மில்லியன் கணக்கான தினசரி கூலித் தொழிலாளர்கள், வீட்டு வேலை செய்பவர்கள், தெருவில் தள்ளுவண்டி விற்பனையாளர்கள், ஆட்டோ ரிக்ஷா, டாக்ஸி ஓட்டுநர்கள், ஆதரவற்ற புலம்பெயர்ந்த தொழிலாளர்கள் இருட்டில் ஒளியைக் காண போராடுகின்றனர். ஆனால், நாம், ஏற்கனவே நன்கு கட்டமைக்கப்பட்ட நடுத்தர வர்க்கத்தை மட்டுமே பாதுகாப்பதாகத் தெரிகிறது. ஐயா என்னை தவறாக நினைக்காதீர்கள். நாம் நடுத்தர வர்க்கத்தையோ அல்லது ஒரு பிரிவையோ புறக்கணிக்க கூறவில்லை. உண்மையில், நான் சரியாக அதற்கு மாறாக ஒன்றை பரிந்துரைக்கிறேன். எல்லோருடைய கோட்டையையும் பாதுகாப்பதற்கும், யாரும் பசியுடன் படுக்கச் செல்லவில்லை என்பதை நீங்கள் உறுதி செய்ய வேண்டும் என்பதைக் காண விரும்புகிறேன். கோவிட் -19 தொட 1aa7 ்ந்து பலிகளைக் காணும். ஆனால், ஏழைகளின் பசி (எச்), சோர்வு (இ) மற்றும் பற்றாக்குறை (டி) ஆகியவற்றிற்கான களத்தை நாம் உருவாக்குகிறோம். HED ’20 என்பது ஒரு நோய். இது அதன் தன்மையில் சிறியதுதான். ஆனால், கோவிட் -19 உடன் ஒப்பிடும்போது மிகவும் ஆபத்தானது. கோவிட் -19 மறைந்து நீண்ட நாட்களுக்குப் பிறகு அதன் தாக்கம் உணரப்படும். ஒவ்வொரு முறையும் நமக்கு ஒரு சரிவை நிறுத்துவதற்கான வாய்ப்பு உள்ளது என்ற ஒரு உணர்வு இருக்கிறது. உற்சாகமான தேர்தல் பாணி பிரச்சார யோசனையை கட்டவிழ்த்துவிடுவதற்கு நீங்கள் உங்களுக்கு வசதியான பகுதிக்குள் நுழைவதாகத் தெரிகிறது. நீங்கள் சாதாரண மக்களுக்கு பொறுப்பான நடத்தையையும் மாநில அரசாங்கங்களுக்கு வெளிப்படைத்தன்மை நிர்வாகத்தையும் அளிப்பதாகக் காட்டுகிறது. இந்தியாவுக்காக இன்றும் நாளையும் ஒரு பெரிய நோக்கத்திற்காக உழைத்து அறிவுஜீவிமயமாக்குவதற்கு போதுமான நேரத்தை செலவிடுவோர் மத்தியில் நீங்கள் உருவாக்கும் கருத்து இதுதான். அறிவுஜீவி என்ற வார்த்தையை இங்கு பயன்படுத்துவதன் மூலம் நான் உங்களை புண்படுத்தியிருந்தால் வருந்துகிறேன். ஏனென்றால், உங்களுக்கும் உங்கள் அரசாங்கத்திற்கும் அந்த வார்த்தை பிடிக்கவில்லை என்பது எனக்குத் தெரியும். ஆனால், நான் பெரியார் மற்றும் காந்தியைப் பின்பற்றுபவன், அவர்கள் முதலில் அறிவுஜீவிகள் என்று எனக்குத் தெரியும். அனைவருக்கும் நீதி, சமத்துவம் மற்றும் வளம் ஆகியவற்றின் பாதையைத் தேர்ந்தெடுப்பதற்கு ஒருவரை வழிநடத்தும் அறிவு அவர்கள். சூடான மற்றும் தெளிவில்லாத பிரச்சாரத்தின் மூலம் மக்களின் சக்தியை உயிர்ப்புடன் வைத்திருப்பதில் கவனம் செலுத்துவது உங்கள் நிறுவனத்தின் உயிரைக் காப்பாற்றக்கூடிய சில செயல்களைப் புறக்கணிக்க வழிவகுக்கும். தொற்று நோய் பரவலைத் தடுக்க சட்டம் ஒழுங்கு அமலுக்கு வந்தபோது, நாட்டின் பல்வேறு பகுதிகளில் உள்ள அறிவற்ற மற்றும் முட்டாள்தனமானவர்களின் கூட்டங்களை நிறுத்த உங்கள் அமைப்பு தவறிவிட்டது. இந்தியாவில் தொற்றுநோய் பரவுவதற்கான மிகப்பெரிய மையங்களாக இவை மாறிவிட்டன. இந்த அலட்சியம் காரணமாக இழந்த அனைத்து உயிர்களுக்கும் யார் பொறுப்பு? இந்தியாவில் ஜனவரி 30-ம் தேதி முதல் கொரோனா தொற்று நோய் கண்ட்றியப்பட்டது. நாம் இத்தாலிக்கு என்ன நடந்தது என்பதைப் பார்த்துள்ளோம். இருப்பினும், நாம் ஆரம்பத்தில் போதுமான அளவு பாடம் கற்றுக்கொள்ளவில்லை. நாம் இறுதியாக விழித்தெழுந்தபோது, 10.4 பில்லியன் மக்கள்கொண்ட நாட்டை 4 மணி நேரத்துக்குள் முடக்க ஊரடங்கு உத்தரவிட்டீர்கள். இது பற்றி 4 மாதங்களுக்கு முன்பே நீங்கள் அறிந்திருந்தபோதும் மக்களுக்கு 4 மணி நேரம் மட்டுமே அவகாசம் அளித்தீர்கள். தொலைநோக்குப் பார்வை கொண்ட தலைவர்கள் பிரச்னைகள் பெரியதாக மாறுவதற்கு முன்பே தீர்வுகளைக் காண வேண்டும். இதை சொல்வதற்கு மன்னிக்க வேண்டும். இந்த முறை உங்களுடைய தொலைநோக்குப் பார்வை தோல்வியடைந்துவிட்டது.” என்று கடிதத்தில் குறிப்பிட்டுள்ளார் மக்கள் நீதி மய்யம் தலைவர் கமல்ஹாசன். பிரதமர் மோடி ஊரடங்கு உத்தரவை பணமதிப்பிழப்பு பாணியில் 4 மணி நேர அவகாசத்தில் உத்தவிட்டுள்ளார் என்றும் ஊரடங்கு உத்தரவால் பாதிக்கப்பட்டுள்ள அமைப்பு சாரா தொழிலாளர்களான அடித்தட்டு மக்களின் நலனை பிரதமர் மோடி கவனத்தில் கொள்ள வேண்டும் என்றும் மக்கள் நீதி மய்யம் தலைவர் கமல்ஹாசன் பிரதமர் மோடிக்கு கடிதம் எழுதியுள்ளார்.


இந்திய சுகாதார உள் கட்டமைப்பின் குறைபாடுகளால் ஏப்ரல் இறுதியில் இந்தியாவில் கொரோனா தொற்று அதிகமாக இருக்கும்: பரபரப்பு தகவல்கள் 2020-04-04@ 21:58:13 சென்னை: இந்தியாவின் 130 கோடி மக்கள் தொகையில் கொரோனா வைரஸ் தாக்குதலால் பாதிக்கப்பட்டவர்களின் எண்ணிக்கை மிகவும் குறைவு என்பது மிகவும் பெருமையாகப் பேசப்படுகிறது. ஆனால், ஏப்ரல் இறுதியில் இருந்து இந்த எண்ணிக்கை அதிகரிக்கும் என்றும் அதற்கு இந்திய சுகாதார உள்கட்டமைப்பின் குறைபாடுகளே காரணம் என்றும் இப்போது தெரிய வந்துள்ளது. பயணம் குறித்த ஆலோசனைகள், விமான நிலையங்களில் நோய்த் தொற்றால் பாதிக்கப்பட்டவர்களைக் கண்டறிவதற்கான சோதனைகள், முன்னெச்சரிக்கை நடவடிக்கைகள் மேற்கொள்ளுமாறு மக்களுக்கு அறிவுறுத்துதல் ஆகிய அரசாங்கத்தின் முயற்சிகள் பாராட்டுக்குரியன. என்றாலும் பொது சுகாதார நிபுணர்கள் தொற்றால் பாதிக்கப்பட்டவர்கள் எண்ணிக்கையை மிகவும் குறைத்துக் கூறுதல் பற்றி கவலை அதிகரிக்கத் தொடங்கியுள்ளது. ஐசிஎம்ஆர் நடத்திய குறைந்த எண்ணிக்கையிலான சாம்பிள்கள் மீதான பரிசோதனைகள் சமூகப் பரவல் நடக்கவில்லை என்று முடிவுசெய்ய போதுமானவை அல்ல என்கிறார்கள். உலக சுகாதார நிறுவனத்தின் சமீபத்திய செய்தி ‘நாடுகள் தனிமைப்படுத்தவேண்டும், பரிசோதிக்க வேண்டும், சிகிச்சை அளிக்க வேண்டும், தொற்றின் தடம் காணவேண்டும்’ என்று சொல்கிறது. இதை இந்திய அரசாங்கம் கடைப்பிடிப்பதாகத் தெரியவில்லை. இந்தியாவின் மோசமான பொது சுகாதார அமைப்பு, மொத்த உள்நாட்டு உற்பத்தியில் ஒரு சதவிகிதமாக மிகக் குறைவான தொகையே பொது சுகாதாரத்திற்கு செலவிடப்படுவது ஆகியவற்றின் பின்னணியில் இந்தக் கவலைகள் எழுகின்றன. மிக முன்னேறிய பொதுச் சுகாதார அமைப்பும், சேவைகளும் கொண்ட மேற்கத்தியப் பொருளாதாரங்களில், அவற்றை மீறி கோவிட் - 19 நோயாளிகளின் எண்ணிக்கை அதிகரித்துள்ளது இந்தியாவின் சுகாதார அமைப்பு, சேவைகளின் தயார்நிலை குறித்த கலக்கத்தை ஏற்படுத்தியுள்ளது. மாவட்ட அளவில் கூடுதலான பரிசோதனை வசதிகள், ஏழை, எளியோருக்கு அதிக சமூக, பொருளாதார ஆதரவு ஆகியவற்றுக்கு பதிலாக, தாமே சொந்தமாகப் பார்த்துக் கொள்ளுதல், தனிமைப்படுதல், ஒதுங்கியிருத்தல் ஆகியவற்றுக்கு அதிக முக்கியத்துவம் தருவது விமர்சனத்திற்கு உள்ளாகிறது. இந்தியாவில் குறைவான அளவு சோதனை நடத்துவதற்கு, சோதனை உபகரணங்கள் பற்றாக்குறையை பல காரணங்களுள் ஒன்றாக ஐசிஎம்ஆர் அதிகாரிகள் கூறுகின்றனர். ஆனால், பொது சுகாதார நிபுணர்கள், இந்தப் பிரச்னையை அரசாங்கம் முன்னதாகவே தீர்த்திருக்க வேண்டும் என்று கருதுகின்றனர். ஐசிஎம்ஆரின் கீழ் வைரஸ் ஆய்வு மற்றும் கண்டறியும் 85 ஆய்வுக்கூடங்கள் செயல்பட்டுக் கொண்டிருக்கின்றன. அவை கோவிட் - 19 வைரசுக்காக சோதனைகள் செய்கின்றனவா என்று தெரியவில்லை. கோவிட் - 19ஆல் பாதிக்கப்படுவோரில் குறைந்தபட்சம் 10% மக்களை ஐசியுவில், வெண்டிலேட்டரில் வைக்க வேண்டும். ஆனால் வெண்டிலேட்டர்களின் பற்றாக்குறை, முழுமையான வசதிகள் கொண்ட ஐசியுக்களின் பற்றாக்குறை ஆகியவை நமக்கு பெரிய சவால்கள். இந்திய சுகாதார ஆய்வுத் துறையின்படி, இந்தியா இதுபோன்ற சவால்களை நிபா (2001, 2007, 2018), ஏவியன் இன்ஃபுளுயன்ஸா H5N1 (2006), சிக்கன்குனியா (2006), பெரும்தொற்று இன்ஃபுளுயன்ஸா (2009), எபோலா (2013), ஜிகா (2016) என்று பலமுறை சந்தித்திருக்கிறது. 2019 தேசிய சுகாதார அறிக்கையின்படி, இந்தியாவில் சராசரியாக 10,926 நபர்களுக்கு ஓர் அரசாங்க அலோபதி மருத்துவர் இருக்கிறார். சுமார் 8.6 லட்சம் துணை செவிலியர், பிரசவ தாதிகள், சுமார் 20 லட்சம் பதிவு யெற்ற செவிலியர் உள்ளனர். 130 கோடி மக்கள்தொகைக்கு வெறும் 25,778 அரசு மருத்துவமனைகளும், 7,13,986 படுக்கைகளும்தான் உள்ளன. தொற்றுநோய்கள், இயற்கைச் சீற்றங்களைச் சமாளிப்பதற்கான நிதி ஒதுக்கீடு எந்த ஆண்டிலும் ரூ.100 கோடியைத் தாண்டியதில்லை. உண்மையில் 2016லிருந்து இதற்கான செலவு ரூ.50 முதல் ரூ.60 கோடி வரை ஆகிறது. 2019 தேசிய சுகாதார அறிக்கையின்படி பரவும் நோய்களின் காரணமாக, மொத்த நோய்களில் சுமார் 69.47% நோய்கள் கடும் மூச்சுத் திணறல் தொடர்பானவைகளாக உள்ளன. தொற்று நோய்கள் காரணமான மரணங்களில், 57.86% நிமோனியா மற்றும் மூச்சுத் திணறல் நோய்கள் காரணமாகவே நிகழ்கின்றன. மரணங்களுக்கான மூன்றாவது பெரிய காரணம் கடும் வயிற்றுப்போக்கு. இது 10.5% மரணங்களுக்குக் காரணமாக உள்ளது. சமூகத்தில் கோவிட் - 19 வைரஸ் தாக்குதல் உள்ள இந்நேரத்தில், அரசாங்கம், ‘குணப்படுத்துவதை விட தவிர்ப்பது மேல்’ என்ற வழியையே கடைப்பிடிப்பதாகத் தெரிகிறது. அடிக்கடி சோப் போட்டு கை கழுவுவது, ஆல்கஹால் உள்ள சானிடைசரைப் பயன்படுத்துவது, நேரடித் தொடர்பைத் தவிர்ப்பது நோய் பரவலைத் தடுக்கும் என்று சில வழிமுறைகளை மேற்கொண்டால் போதும் என்பதாக பரவலைத் தடுக்கும் பொறுப்பு மக்கள் மீதே திணிக்கப்படுகிறது. மக்கள் தம் கைகளை சோப் போட்டு கழுவிக்கொள்ள வேண்டும், சானிடைசர் பயன்படுத்த வேண்டும் என்று மத்திய சுகாதார அமைச்சகம் திரும்பத் திரும்பச் சொல்லும் அறிவுரையை குடிக்க, குளிக்க மற்றும் இதர சுகாதாரத் தேவைகளுக்கு சுத்தமான நீர் கிடைக்கும் வாய்ப்புகளோடு பொருத்திப் பார்க்க வேண்டும். தேசிய சுகாதார அறிக்கை 2018ன்படி, நாட்டில் 43.5% குடும்பங்களுக்கு மட்டுமே குழாய் நீர் வசதி இருக்கிறது. அதிலும் 32%தான் சுத்திகரிக்கப்பட்டது. சுமார் 33.5% குடும்பங்கள் அடி பம்புகளை நம்பியுள்ளன. 11% கிணற்று நீரை பயன்படுத்துகின்றனர். இதில் 9%, திறந்த கிணறுகள். 46.6% குடும்பங்களுக்கு மட்டுமே வீட்டுக்குள்ளேயே குடிநீர் வசதி இருக்கிறது. 35.8% வீட்டுக்கு அருகே குடிநீர் கிடைக்கிறது. 17.6% வீட்டுக்கு சற்று தூரத்தில்தான் குடிநீர் கிடைக்கிறது. எனவே, குழாயில் வந்துகொண்டே இருக்கும் சுத்தமான நீர் என்ற வசதி இல்லாத சூழலில், சோப் வைத்து கை கழுவுவது, சானிடைசர் பயன்படுத்துவது என்பதெல்லாம் இந்தியச் சூழலில் மிக ஆடம்பரமான விஷயங்கள். கோவிட் - 19 அச்சம் அதிகரிக்கும் போது, முகக் கவசம், சானிடைசர் ஆகியவற்றை நடுத்தர, உயர் நடுத்தர வர்க்க மக்கள் அதிகமாக வாங்க ஆரம்பிக்கும்போது, வியாபாரிகள் அவற்றுக்கு அதிக விலை வைக்கிறார்கள். ஊரடங்கு பயத்தில் பலரும் உணவு, மருந்து ஆகியவற்றை தேவைக்கு அதிகமாக வாங்கி வைத்துக் கொள்ளும்போது, கடைகளில் இவற்றிற்கு பற்றாக்குறை ஏற்படுகிறது. காய்கறி விலைகளும் ஏறுகின்றன. இரண்டு குறிப்பிட்ட ரக முகக் கவசங்களுக்கு கடைக்காரர்கள் ரூ.8 மற்றும் ரூ.10ற்கு மேல் விற்க கூடாது என்று அரசு உத்தரவிட்டுள்ளது. அதே போல, 200மிலி சானிடைசரின் விலை ரூ.100 மட்டும்தான். எனினும், இப்படி விலை குறைக்கப்பட்டாலும் கூட, சானிடைசரை வாங்குவதற்கு பலருக்கும் வசதி இல்லை. வாங்க இயலாதவர்களுக்கு இவற்றை இலவசமாக வழங்க அரசாங்கத்திடமிருந்து எந்த உறுதிமொழியும் இல்லை. கோவிட் - 19ஆல் பாதிக்கப்பட்டோரது எண்ணிக்கை நாளுக்கு நாள் அதிகரித்து வருகிறது. வரும் வாரங்களில் ஒரு திடீர் அதிகரிப்பு இருக்கும் என எதிர்பார்க்கப்படுகிறது. அதை எதிர்கொள்ள பெரிதும் தனியார்மயப்படுத்தப்பட்டுள்ள இந்திய சுகாதார அமைப்பு தயாராக இல்லை என்று தெரிகிறது. இந்த தொற்றுப்பரவல், அரசாங்கம் பொது சுகாதாரத்தின் மீது அக்கறை செலுத்தி, தனியார்களை நம்பி இருப்பதைக் குறைத்துக் கொண்டு, மக்கள் நலனுக்காக பொதுத் துறை மருந்து உற்பத்தித் துறையை பலப்படுத்தி, அதில் மறுமுதலீடு செய்வதற்கான ஒரு நல்ல வாய்ப்பாகும். சமூகத்தில் கோவிட் - 19 வைரஸ் தாக்குதல் உள்ள இந்நேரத்தில், அரசாங்கம், ‘குணப்படுத்துவதை விட தவிர்ப்பது மேல்’ என்ற வழியையே கடைப்பிடிப்பதாகத் தெரிகிறது. அடிக்கடி சோப் போட்டு கை கழுவுவது, ஆல்கஹால் உள்ள சானிடைசரைப் பயன்படுத்துவது, நேரடித் தொடர்பைத் தவிர்ப்பது நோய் பரவலைத் தடுக்கும் என்று சில வழிமுறைகளை மேற்கொண்டால் போதும் என்பதாக பரவலைத் தடுக்கும் பொறுப்பு மக்கள் மீதே திணிக்கப்படுகிறது. மேலும் செய்திகள் தனியார் மருத்துவமனையில் பணியாற்றியவர் நெல்லூரில் கொரோனாவுக்கு டாக்டர் பலி: சிகிச்சை அளிக்க முன்வராத அரசு மருத்துவர்கள் குப்பையை அகற்றிய அமைச்சர் 81 கோடி பயனாளிகளுக்கு வழங்கலாம் 9 மாதங்களுக்கு தேவையான உணவு தானியம் கையிருப்பு: ராம்விலாஸ் பஸ்வான் தகவல் இந்தியாவில் பலி எண்ணிக்கை 273 ஆக உயர்ந்தது: பாதிப்பு 8,356 காலரா பரவியபோது மாஸ்க், கையுறை அணியாமல் வங்கதேசத்தில் சிகிச்சை அளித்தேன்: நினைவு கூர்ந்தார் தஸ்லிமா நஸ்ரீன் அகமதாபாத்தில் அதிரடி: முகக்கவசம் அணியாவிட்டால் 5,000 அபராதம், 3 ஆண்டு சிறை - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


source: CulturaX

text: இலங்கையில் தமிழர்கள் பூரண சுதந்திரத்துடன் வாழ்கின்றனர் – பசில் ராஜபக்ஸ! - Sri Lanka Muslim இலங்கையில் தமிழர்கள் பூரண சுதந்திரத்துடன் வாழ்கின்றனர் – பசில் ராஜபக்ஸ! இந்தியப் பிரதமர் இலங்கைக்கு விஜயம் மேற்கொள்ளாமை குறித்து இந்தியாவே கவலையடைய வேண்டுமென, பொருளாதார அபிவிருத்தி அமைச்சர் பசில் ராஜபக்ஸ தெரிவித்துள்ளார். பொதுநலவாய அரச தலைவர்கள் மாநாட்டிற்கு முன்னோடியாக, கொழும்பில் நடைபெறுகின்ற வெளிவிவகார அமைச்சர்கள் சந்திப்பில் கலந்துகொள்வதற்காக வருகை தந்திருந்த அமைச்சர், ஊடகவியலாளர்கள் எழுப்பிய கேள்விகளுக்கு பதிலளித்தபோதே இவ்வாறு குறிப்பிட்டார். இலங்கையில் தமிழர்கள் மட்டுமன்றி அனைவரும் பூரண சுதந்திரத்துடன் வாழ்வதாகவும் அமைச்சர் இதன்போது குறிப்பிட்டார். குறிப்பாக, தமிழகத்தில் பொதுமக்கள் ஆர்ப்பாட்டங்களை முன்னெடுக்கும் போது அவர்கள் தாக்கப்படுவதாகவும், அவர்களுக்கான உரிமைகள் மறுக்கப்படுவதாகவும் அமைச்சர் சுட்டிக்காட்டினார். இதேவேளை, இன்றைய தினமும் வலிகாமம் வடக்கில் மக்கள் ஆர்ப்பாட்டமொன்றை முன்னெடுப்பதாக குறிப்பிட்ட அவர், இலங்கையில் மக்கள் சுதந்திரமாக போராட்டங்களை முன்னெடுக்கவும், கருத்துக்களை வெளியிடவும் சந்தர்ப்பங்கள் உள்ளதாக அமைச்சர் பசில் ராஜபக்ஸ மேலும் குறிப்பிட்டார். பசில் ராஜபக்ஸ:- பொதுநலவாய அரச தலைவர்கள் மாநாடு என்பது இலங்கையை குறிக்காது. பொதுநலவாய அமைப்பாகும். குறிப்பாக இந்தியா கலந்துகொள்ள வேண்டும் என்று நான் கருதுகின்றேன். எனினும், அது அவர்களின் தீர்மானமாகும். அது அவர்களின் உள்ளகப் பிரச்சினை என்றே நாம் எண்ணுகின்றோம். பொதுநலவாய அரச தலைவர்கள் மாநாடு என்பது இலங்கை தொடர்பில் நடத்தப்படுகின்ற ஒரு மாநாடு அல்ல என்பதை நான் மீண்டும் கூறிக்கொள்கிறேன்".


text: டென்னிசு (ரென்னிஸ், தட்டுப்பந்து, வரிப்பந்தாட்டம்) என்பது, எதிரெதிராக இருவரோ, அல்லது எதிரெதிராக அணிக்கு இருவராக மொத்தம் நால்வரோ சேர்ந்து, சல்லடை மட்டையால் (ராக்கெட்டு) பந்தை அடித்து அரங்கத்தின் நடுவே கட்டியுள்ள வலையைத் தாண்டி, அரங்கத்துக்குள் விழுமாறு பந்தைத் தட்டியாடும் ஒரு விளையாட்டு. இவ்விளையாட்டு தொடக்க காலத்தில் கைகளால் தட்டி விளையாடப்பட்டது. பின்னர் பிரான்சு நாட்டினர் டென்னிசு மட்டையை அறிமுகப்படுத்தினர். டென்னிசு என்பது பிரான்சு சொல்லாகும். இவ்விளையாட்டை உள்ளரங்கத்திலும், வெளியிலும் ஆடலாம். டென்னிசு, உலகில் மிக அதிக இரசிகர்களையும் வீரர்களையும் உடைய விளையாட்டுகளில் ஒன்றாகும். அக்காலத்தில் இது புல்வெளி டென்னிஸ் என்ற பெயரோடு 19 ஆம் நூற்றாண்டின் இறுதிப்பகுதியில் பிரபலமடைந்தது. இவ்விளையாட்டுக்கான விதிமுறைகள் மெல்போன் கிரிக்கெட் கிளப்பினரால் 1875 ஆம் ஆண்டு வரையறுக்கப்பட்டது. டென்னிஸ் விதிகள் 1890 களின் பின்னர் சிறிதளவே மாற்றமடைந்துள்ளது. எனினும் 1908 முதல் 1961 வரையிலான காலகட்டத்தில் பந்தை முதலில் வழங்குபவர் எல்லா நேரங்களிலும் தரையில் ஒரு காலை வைக்க வேண்டும் என்று ஒரு விதி இருந்தது மற்றும் 1970 களில் சமநிலை முறிவு விதியின் அறிமுகம் ஆகியவை குறிப்பிட தக்க மாறுதல்கலாகும். தற்போது தொழில்முறை டென்னிஸ் மின்னணு ஆய்வு தொழில்நுட்பத்தின் மூலம் சமீபத்தில் ஒரு வீரர் ஒரு புள்ளி சவால் முறை இணைந்து அறிமுகப்படுத்தப்பட்டுள்ளது. இதன்படி ஒரு வீரர் கோரும் மறு ஆய்வு சரியாக இருக்கும் பட்சத்தில் அவரின் புள்ளியில் மாறுதல் இருக்காது. ஆனால் அவர் தவறாக இருக்கும் பட்சத்தில் ஒரு புள்ளி குறைக்கப்படும். மேலும் இது ஒரு கோடைகால ஒலிம்பிக் விளையாட்டு ஆகும். விதிகள் இப்போட்டியின் முக்கிய நோக்கம் எதிரணியினர் அடிக்கும் பந்தை தவறவிடாமல் எதிராளியின் ஆடுகளப்பகுதிக்கு அனுப்புவதாகும். மேலும் பந்தை தவற விட்டாலோ அல்லது ஆடுகளப்பகுதிக்கு வெளியே பந்தை அடித்து அனுப்பினாலோ மேலும் அடிக்கும் பந்து வலையில் பட்டாலும் எதிர் போட்டியாளர்க்கு ஒரு புள்ளி வழங்கப்படும். புள்ளிகள் வழங்கும் முறை ஒரு "கேம்" எனப்படும் விளையாட்டில் வெற்றிபெற குறைந்தது நான்கு புள்ளிகளும் எதிராளியை விட இரு புள்ளிகள் அதிகமாகவோ பெற வேண்டும்.முதலில் ஆறு "கேம்களை" வெற்றிபெற்றவர் ஒரு "செட்" என்று அழைக்கப்படும் சுற்றில் வெற்றியடைந்ததாக கருதப்படும். ஒரு ஆட்டமானது 3 அல்லது 5 சுற்றை கொண்டிருக்கும் இதில் அதிகமான சுற்றுகளில் வெற்றியடைந்த போட்டியாளர் ஆட்டத்தில் வெற்றியடைந்ததாக அறிவிக்கப்படுவார். கேம் (ஆட்டம்) ஒரு கேம் என்பது பந்தை அடித்து (சேவை) ஆட்டத்தை ஆரம்பிக்கும் வீரர்க்கு வழங்கப்படும் புள்ளிகளின் வரிசையாகும்.போட்டியில் குறைந்த பட்சம் நான்கு புள்ளிகள் வென்ற முதல் வீரர் மற்ற எதிர் போட்டியாளரைக் காட்டிலும் குறைந்தது இரண்டு புள்ளிகள் அதிகம் பெற்றால் ஒரு கேம் வென்றதாக கருதப்படுவார்.விளையாடப்படும் ஒவ்வொரு கேம்மிற்கும் (ஆட்டம்) வழங்கப்படும் புள்ளிகள் டென்னிசு விளையாட்டில் விசித்திரமாக விவரிக்கப்பட்டுள்ளது:பூஜ்யம் முதல் மூன்று புள்ளிகள் வரை முறையே "(love)லவ்", "பதினைந்து", "முப்பது" மற்றும் "நாற்பது" என்று அழைக்கின்றனர். குறைந்த பட்சம் மூன்று புள்ளிகள் ஒவ்வொன்றும் ஆட்டக்காரர்களால் தோற்கடிக்கப்பட்டால், நாற்பது புள்ளிகள் முதலில் பெறும் வீரர் வெற்றி பெறுவார். ஆனால் சில சமயங்களில் நாற்பது புள்ளிகளுக்கு சமமான புள்ளிகளை இரு ஆட்டகாரர்களும் பெற்றால், ஸ்கோர் "நாற்பது நாற்பது" என்று அழைக்கப்படுவதில்லை, மாறாக "டியுஸ் (deuce)" என்று அழைக்கப்படுகிறது. குறைந்தபட்சம் மூன்று புள்ளிகள் ஒவ்வொரு பக்கத்திலும் அடித்திருந்தால், ஒரு வீரர் தனது எதிர் வீரரை விட ஒரு புள்ளி அதிகம் கொண்டிருந்தால், இது அந்த முன்னணியில் உள்ள வீரருக்கு "சாதகமானது (advantage)" ஆகும். ஒரு டென்னிஸ் விளையாட்டின் புள்ளிகள் கணக்கை முதன்முதலில் பந்தை அடித்து (சேவை) ஆட்டத்தை ஆரம்பிக்கும் வீரரின் புள்ளிகள் மூலம் வாசிக்கப்படுகிறது. போட்டியில் விளையாடுகையில், ஒவ்வொரு புள்ளிகளுக்கும் இடையில், நாற்காலி நடுவர் புள்ளியை (எ.கா., "பதினைந்து-லவ்") என்று அழைக்கிறார். ஒரு விளையாட்டின் முடிவில், நாற்காலி நடுவர் ஆட்டதின் ஒட்டுமொத்த புள்ளிகளையும் மற்றும் வெற்றிபெற்ற வீரரை பற்றியும் அறிவிக்கிறார். செட்(Set) ஒரு செட்(Set) அல்லது தொகுப்பு என்பது பல கேம்களின் தொடர் வரிசையாகும்.இந்த தொடர் கேம்களில், சேவை (பந்தை அடித்து) ஆரம்பிக்கும் வாய்ப்பு இரு வீரர்களுக்கும் கேம்களுக்கு இடையே மாறி வரும். கேம்களின் எண்ணிக்கை ஒரு குறிப்பிட்ட அளவை (புள்ளியை) எட்டும்போது முடிவடையும். பொதுவாக, ஒரு ஆட்டக்காரர் ஒரு செட்டை வெள்ள குறைந்தபட்சம் ஆறு கேம்களை(ஆட்டங்களை) வென்றும், எதிர் வீரரை காட்டிலும் குறைந்தபட்சம் இரண்டு கேம்களை அதிகம் வென்றிருக்கவேண்டும். ஒரு வீரர் ஆறு ஆட்டங்களையும்(கேம்கள்) , எதிர் வீரர் ஐந்து ஆட்டங்கள்(கேம்கள்) வென்றிருந்தால், ஒரு கூடுதல் (கேம்) ஆட்டம் விளையாடப்படும்.அந்த கூடுதல் ஆட்டத்தில் புள்ளிகளில் முன்னணி வகிக்கும் வீரர் வெற்றி பெற்றால், வீரர் 7-5 என்ற கணக்கில் வெற்றி பெற்றதாக கருதப்படுவார் மாறாக எதிர் வீரர் வென்றால் ஒரு டை-பிரேக் ஆட்டம் விளையாடப்படும். ஒரு தனிப்பட்ட விதிகளின் கீழ் விளையாடப்படும் ஒரு டை-பிரேக் என்பது, ஒரு ஆட்டக்காரர் இன்னும் ஒரு ஆட்டத்தை (கேம்) வென்றெடுக்க அனுமதிக்கிறது, இதனால் செட், 7-6 என்ற இறுதிப் புள்ளியை கொடுக்கிறது. ஒரு "லவ் செட்" என்பது, தோல்வி பெற்ற வீரர் பூஜ்ய புள்ளிகளை பெற்றதை குறிக்கிறது, வழக்கமாக அமெரிக்காவில் 'ஜாம் டோனட் (jam donut)' என்று அழைக்கப்பட்டது. போட்டியில் விளையாடும் போது, நாற்காலி நடுவர் செட் வென்ற வீரர் மற்றும் வீரர்கள் பெற்ற மொத்த புள்ளிகள் அறிவிக்கிறார். செட்டில் உள்ள இறுதிப் புள்ளியை முதன் முதலில் பெற்ற வீரர் மூலம் வாசிக்கப்படும், எ.கா. "6-2, 4-6, 6-0, 7-5". போட்டிப்புள்ளி (Match score) ஒரு போட்டிப்புள்ளி (Match score) என்பது பல செட்டுகளின் தொகுப்பாகும். போட்டியின் முடிவானது சிறந்த மூன்று அல்லது ஐந்து செட்களின் அடிப்படையில் தீர்மானிக்கப்படுகிறது. பொழுதுபோக்கிற்காக விளையாடும் வீரர்கள் தங்களுக்குக் கிடைக்கும் நேரம் அல்லது அவர்களின் சக்தியை பொறுத்து, எத்தனை செட் விளையாடவது என்பதை ஒப்புக்கொள்ளவார்கள். தொழில்முறை விளையாட்டில், ஆண்கள் சிறந்த ஐந்து-செட்டுகள் கொண்ட போட்டியாக நான்கு கிராண்ட் ஸ்லாம் டென்னிஸ் போட்டிகளில், டேவிஸ் கோப்பை, மற்றும் ஒலிம்பிக் விளையாட்டுகள் இறுதிச் சுற்று போட்டிகளில் விளையாடுவார்கள் மற்றும் சிறந்த மூன்று-செட்டுகள் கொண்டதாக மற்ற போட்டிகளில் விளையாடுவார்கள்,பெண்கள் அனைத்து போட்டிகளிலும் சிறந்த மூன்று-செட்டுகள் கொண்ட போட்டிகளை விளையாடுகின்றனர். ஒரு சிறந்த மூன்று-செட்டுகள் கொண்ட போட்டிகளில் இரண்டு செட் வென்ற முதலாவது வீரர், அல்லது சிறந்த ஐந்து-செட்டுகள் கொண்ட போட்டிகளில் ஐந்து-ல் மூன்று செட் வென்ற முதலாவது வீரர், போட்டியில் வெற்றி பெறுவார். ஆஸ்திரேலிய ஓபன், பிரஞ்சு ஓபன், விம்பிள்டன், ஒலிம்பிக் விளையாட்டுகள், டேவிஸ் கோப்பை (2015 வரை) மற்றும் பெட் கோப்பை ஆகியவைகளில் டை-பிரேக்கற்கள் விளையாடப்படவில்லை. இந்த நிகழ்வில், ஒரு வீரர் இரு கேம்கள் முன்னணிக்கு வரும் வரை, செட் காலவரையின்றி விளையாடப்படும். சிறப்பு புள்ளிகள் விதிமுறைகள் கேம் புள்ளி கேம் புள்ளி என்பது ஆட்டத்தில் முன்னணியில் உள்ள வீரர் விளையாட்டை வெல்ல ஒரே ஒரு புள்ளியை தேவைபடும்போது டென்னிஸ் விளையாட்டில் இதை ஒரு கேம் புள்ளி என்று அழைக்கின்றனர். இந்த சொற்களானது செட் (செட் புள்ளி), போட்டிகள் (போட்டிப் புள்ளி) மற்றும் சாம்பியன்ஷிப் (சாம்பியன்ஷிப் புள்ளி) ஆகியவற்றிற்கு வழங்கப்படுகிறது. ஆடு தளம் ஆடும் தளம் 23.8 மீ (78 அடி) நீளமுடையது. அகலம் ஒருவர் ஆட்டத்திற்கு 8.2 மீ (27 அடி), இருவர் ஆட்டத்திற்கு 11 மீ (36 அடி). ஒருவர் ஆட்டத்திற்கு போடப்பட்ட கோட்டின் இரு புறமும் 1.4 மீ (4.5 அடி) சேர்த்து இருவர் ஆட்டத்திற்கு கோடு போடப்படும். ஆடு தளம் புல்வெளி, களிமண், செம்மண், கற்காறை (கான்கிரீட்), மரம்த்தளம், செயற்கைப் புல்லால் ஆன தளம் ஆகியவற்றில் ஒன்றாக இருக்கலாம். நடுவலை, ஆடு தளத்தின் நடுவில் தரையிலிருந்து 0.9 மீ (3 அடி) உயரத்திலிருக்கும். வலை தரையைத் தொட்டுக் கொண்டு இருக்கும். பந்து டென்னிசுப் பந்து உள்புறம் காலியாக (உள்ளீடு அற்றதாக) உள்ள ரப்பர் பந்து. இதன் மேல் மென் கம்பளி மற்றும் செயற்கை இழைத் துணியால் மூடப்பட்டிருக்கும். பந்தின் விட்ட அளவு 6.35 செ.மீ முதல் 6.67 செ.மீ வரை இருக்கும். எடை 57.7 கிராம் முதல் 58.5 கிராம் வரை இருக்கலாம். மஞ்சள் நிறத்தில் வெள்ளை வளை கோடு போட்ட பந்துகள் பொதுவாக பயன்படுத்தப் படும். சல்லடை மட்டை சல்லடைக் கைமட்டைகளுக்குத் (ராக்கெட்டுகளுக்கு) தீர்மான வரையறை இல்லை. இவை பெரும்பாலும் நீள்வட்ட வடிவில் கைப்பிடியுடன் இருக்கும். அதன் நீள்வட்டப் பகுதியின் அளவைப் பொருத்து பொதுச்சீர் (இஸ்டாண்டர்டு, Standard), நடுவளவு (மிட்சைசு, Mid size), பெரிது (ஓவர்சைசு, Over size), மிகப்பெரிது (சூப்பர் ஓவர்சைசு, Super over size) என்று வழங்கப்படும். முந்தய காலகட்டங்களில் மட்டைகள் மரத்தால் செய்யப்பட்டிருந்தன. ஆனால் தற்போது அவை பலவகை உலோகங்கள்,கார்பன் கிராபைட்,டைட்டானியம் போன்ற பொருட்களால் செய்யப்படுகிறது. போட்டிகளில் பயன்படுத்தும் சல்லடை மட்டைகள் (ராக்கெட்) 81.3 செ.மீ (32 அங்குலம்) நீளத்திற்கும், 31.8 செ.மீ. (12.5 அங்குலம்) அகலத்திற்கும் மிகாமல் இருக்க வேண்டும். மட்டையின் தலைப்பகுதி (வலை பின்னல் பகுதி) 39.4 செ.மீ (15.5 அங்குலம்) நீளத்திற்கும், 29.2 செ.மீ (11.5 அங்குலம்) அகலத்திற்கும் மேற்படாமல் இருக்க வேண்டும். எடைக்கு வரையறை இல்லை. மேலும் இது போட்டியாளர்களுக்கு எந்த வகை செய்திகளை கொண்டதாகவோ அல்லது ஆற்றல் மூலங்களை உட்பொதிந்ததாகவோ இருக்க கூடாது. சிறப்புப் போட்டிகள் இவ்விளையாட்டுப் போட்டியில் விம்பிள்டன் டென்னிசு போட்டி, டேவிஸ் கோப்பை டென்னிசு போட்டி ஆகியவை சிறப்புப் போட்டிகளாகக் கருதப்படுகின்றன. விம்பிள்டன் டென்னிசு போட்டிகள் 1877 ஆம் ஆண்டு இங்கிலாந்து நாட்டில் விம்பிள்டன் எனும் இடத்தில் முதலில் தொடங்கப்பட்டது. டேவிஸ் கோப்பை டென்னிசு போட்டிகள் 1900 ஆம் ஆண்டு தொடங்கப்பட்டது. இந்த டேவிஸ் கோப்பை போட்டியை டிலைட் எப் டேவிஸ் என்பவர் இதற்கான கோப்பையை வழங்கினார். மேலும் நான்கு கிராண்ட் ஸ்லாம் போட்டி பிரபலமானதாக உள்ளது. அவற்றில் ஆஸ்திரேலிய ஓபன் மற்றும் அமெரிக்க ஓபன் போட்டிகள் கடினமான தரையிலும்,பிரஞ்சு ஓபன் சிவப்பு களிமண் ஆடுகளத்தையும், விம்பிள்டன் போட்டிகள் புல்தரையை கொண்ட ஆடுகளத்திலும் நடைபெறும். * சர்வதேச போட்டிகள் 1925 முதல் நடைபெறுகிறது மேலும் காண்க சாக்கர் இரக்பி கிரிக்கெட் விளையாட்டு மேற்கோள்கள் டென்னிஸ்


திருவண்ணாமலை கிரிவலப்பாதையில் நூற்றுக்கணக்கான யாசகர்கள் உள்ளனர். அதேபோல் திருவண்ணாமலை நகரத்திலும் பலர் உள்ளனர். இதேபோல் மாவட்டத்தில் உள்ள நகராட்சிகள், பேரூராட்சிகளில் பல யாசகர்கள், வீடற்றவர்கள், அடுத்தவேளை உணவுக்கு வழியில்லாதவர்கள் உள்ளனர். அதேபோல் கிராமப்புறங்களில் குடும்பத்தாரில் கைவிடப்பட்டவர்கள், கணவன் அல்லது மனைவி இல்லாத அல்லது பார்த்துக்கொள்ள வாரிசு இல்லாதவர்கள் என பலர் உள்ளனர். இவர்களுக்கு தேவையான உணவுக்கு என்ன செய்வது என மாவட்ட ஆட்சித்தலைவர் கந்தசாமி அதிகாரிகளுடன் ஆலோசனை நடத்தினார். அந்த ஆலோசனையின் விளைவாக சத்துணவு மையங்கள் மூலமாக கிராமப்புறங்களில் தனித்து உள்ளவர்களுக்கு உணவு வழங்க முடிவு செய்யப்பட்டது. அதன்படி கிராமபுறங்களில் வசிக்கும் ஆதரவற்றவர்கள் 54,171 நபர்களுக்கு 724 சத்துணவு மையங்கள் மூலமாகவும், 10 பேரூராட்சி பகுதிகளில் வசிக்கும் 1245 நபர்களுக்கு 10 சத்துணவு மையங்கள் மூலமாகவும், 4 நகராட்சி பகுதிகளில் உள்ள 10,379 நபர்களுக்கு 5 அம்மா உணவகங்கள் மூலமாக அவர்கள் இருக்கும் இடத்துக்கே தேடிச்சென்று உணவு வழங்க வைத்துள்ளார். அப்படியிருந்தும் இன்னும் பலர் ஒரு வேளை உணவுக்குகூட வழியில்லாமல் மாவட்டத்தில் உள்ளார்கள் என்கிற தகவல் மாவட்ட ஆட்சித்தலைவருக்கு கிடைத்தது. அதனைத் தொடர்ந்து அடுத்து என்ன செய்யலாம் என ஆலோசித்து தன்னார்வலர்கள் மூலமாக அவர்களுக்கு உணவு வழங்க சிறப்பு ஏற்பாடு செய்யப்பட்டுள்ளது. அதன்படி, பொதுமக்கள் யார் வேண்டுமானாலும் எங்களுக்கு உணவு இல்லை எனச்சொல்லி 9345487377 என்கிற எண்ணை தொடர்பு கொண்டால் அவர்களைத் தேடி உணவு செல்லும். அதேபோல் மாற்றுத்திறனாளிகள் உணவு இல்லை என 9345462676 என்ற எண்ணை தொடர்பு கொண்டால் அவர்களுக்கு தேவையான அரிசி, காய்கறி, மளிகை பொருட்கள் வீடு தேடி சென்று தரப்படும். மேலும், வயது மூப்பின் காரணமாக நடக்க முடியாமல் உள்ளவர்கள் 9345472203 என்ற எண்ணை தொடர்பு கொண்டால் வீடு தேடி அத்தியாவசிய பொருட்கள் கொண்டு சென்று தர ஏற்பாடு செய்து ஏப்ரல் 4ந்தேதி அதனை அறிவித்துள்ளார். தனி ஒருவனுக்கு உணவில்லையெனில் ஜகத்தினை அழித்திடுவோம் என்றான் முண்டாசு கவிஞன் பாரதி. தனி ஒருவர் யாரும் உணவில்லாமல் இருந்துவிடக்கூடாது என மாவட்ட நிர்வாகம் தீவிரமாக நடவடிக்கை எடுத்துவருவது கலெக்டரை விமர்சிப்பவர்களிடமும் பாராட்டுதலை பெற்றுத்தந்துள்ளது.


source: fineweb

text: நட்பு நட்பு நட்பு முன்னுரை: நட்பு , இரண்டு அல்லது அதற்கு மேற்பட்ட மக்கள் இடையே பரஸ்பர அன்பு ஒரு உறவு உள்ளது. நட்பு பல வடிவங்களில் உள்ளன என்றாலும், அவற்றில் சில , இடத்திற்கு இடம் மாறுபடும் , சில பண்புகள் நட்பில் உள்ளன . இத்தகைய பண்புகளை பாசம் , கருணை, நேர்மை , புரிதல் மற்றும் இரக்கம். . குழந்தைப் பருவம்: குழந்தை பருவத்தில் , நட்பு அடிக்கடி பொம்மைகள் பகிர்ந்தும், இன்பம் ஒன்றாக கொண்டாடியும்,சண்டை யிட்டும்,ஆடியம் பாடியும் வளர்ந்து வரும். இந்த நட்பு பாசம் , பகிர்வு , கட்டுபாடு மூலம் பராமரிக்கப்படுகிறது .பெற்றோர்கள் எச்சரிக்கையாக பார்க்க , அவர்கள் பார்வையில் தங்கள் நண்பர்களூடன் குழுக்களீள் பிரிந்து ஆடி பாடி மகிழ்வர்.அவர்கள் மத்தியில் குழந்தை பருவத்தில் ஆண்டுகள் நகரும். ஒரு ஆய்வில் ஆறு மற்றும் பதினான்கு வயது வரை உள்ள 480 குழந்தைகளிடம் நடத்தப்பட்டது. அதில் அவர்களூக்கு சொல்லியதை முன்றாகப் பிரித்தனர். முதல் கட்டத்தில் குழந்தைகளூடைய நடவடிக்கைகள் மற்றும் புவியியல் நெருக்கம் போன்றவற்றீன் முக்கியத்துவத்தை வலியுறுத்தியுள்ளன . இரண்டாவது , அவர்கள் பகிர்வு , விசுவாசம் போன்றவை வலியுறுப்பட்டன. இறுதி கட்டத்தில் , அவர்களீன் மனப்பாங்கு, மதிப்புகள் மற்றும் நலன்கள் வலியுருத்தப்பட்டன. வாலிப பருவத்தில் : வயதுவந்த நட்பு திருமணம், பெற்றோர்கள் , மற்றும் துரித தொழில் வளர்ச்சி என வாழ்க்கை நிகழ்வுகளை இளம் பருவத்தில் இருந்து நடுத்தர வயதாக மாற்றம் வரும் பொழுது நட்பு சிக்கலாக முடியும் . திருமணத்திற்கு பிறகு , பெண்கள் மற்றும் ஆண்கள் இருவரும் எதிர் பாலின சில நண்பர்களை இழக்க னேரிடும்.வேலை செய்யும் இடத்தில் கிடைக்கும் நட்பு,மேல் படிப்பின் போது வரும் நட்பு போன்றவை இந்த பருவத்தை சேர்ந்தது. ஒரு ஆய்வின் படி மனிதனாக இருக்கும் அனைவருக்கும் நெருங்கிய இரண்டு நண்பர்கள் தேவை.பெரியவர்கள் பெரும்பாலான இரண்டு நெருங்கிய நண்பர்கள் சராசரியாக வேண்டும் . முதியோர் நட்பு; குடும்ப பொறுப்புகள் , மற்றும் தொழில் அழுத்தங்கள் குறையும் போது நட்பு மிகவும் முக்கியமானது ஆகும் . முதியவர்கள் மத்தியில் , நட்பு பெரிய சமூக இணைப்புகள் வழங்க முடியும் . குறிப்பாக அடிக்கடி வெளியே போக முடியாத மக்கள் நண்பர்கள் தான் பொழுதுப்போக்கு . கூடுதலாக , நண்பர்கள் தொடர்பு இருக்கும் போது உடல் நலம் இல்லாமல் இருக்கும் முதியவர்களக்கு நட்பு உளவியல் நல்வாழ்வை காண்பிக்கிறது . முதியவர்களில் புதியதை விட பழக்கமான மற்றும் உறவுகளை விரும்புகின்றனர் என்றாலும் , நட்பு உருவாக்கம் வயது தொடரலாம். வயது படி பார்த்தால் பெரியவர்களூக்கு அவர்கள் நெருங்கிய நண்பர்கள் எண்ணிக்கை குறைவாகவே உள்ளது . அவர்கள் யாருடைய வயது , பாலினம், இனம் மற்றும் மதிப்புகள் விட தங்கள் சொந்தம் போன்ற நண்பர்களை தேர்வு செய்கின்றன . ஒரு நண்பரை உருவாக்குதல்: மூன்று முக்கிய காரணங்கள் ஒரு நட்பு உருவாக்க தேவைப் படுகின்றன.. ஒருவருக்கொருவர் பார்க்க அல்லது விஷயங்கள் ஒன்றாகப் பகிர்ந்து கொள்ள கூடிய ஒரு புரிதல் வேண்டும். காரணம் இல்லாமல் அடிக்கடி சந்தித்தல். ஒருவருக்கொருவர் கருத்துக்கள் மற்றும் தனிப்பட்ட உணர்வுகளை பகிர்ந்து கொள்ள வாய்ப்புகள். ஒரு நட்பு முடிவுக்கு வருவது: நட்பு பல்வேறு காரணங்களுக்காக முடிவடையும். சில நேரங்களில் நண்பர்கள் ஒருவருக்கொருவர் இருந்து தூரம் செல்ல வேண்டிய கட்டாயத்தில் உள்ளனர். கருத்து புரிதல் இல்லை யென்றால் நட்பு முடிவுக்கு வரும். நட்பு அமைதியாக விட்டால் அது மறைந்து விடும்.அது மூலம் முடிவுக்கு வரலாம் அல்லது திடீரென்று முடிவுக்கு வரலாம். எப்படி ஒரு நட்பு இறுதியில் பற்றி பேச வேண்டும் என்பதை சூழ்நிலையை பொறுத்தது என்று ஆசாரம் ஒரு விஷயம்.


text: அஞ்சல்தலை சேகரிப்பு என்பது அஞ்சல்தலைகளையும், அதனுடன் தொடர்புடைய வேறு பொருட்களையும் சேகரித்தல் என்று பொருள்படும். இது உலகின் மிகப் பரலமான பொழுது போக்குகளில் ஒன்று. உலக அளவில் பரவி இருந்தும், பெரும்பாலானோருக்கு இது ஒரு இலாபமில்லாத முயற்சியாகவே இருந்து வருகிறது. எனினும், சில சிறிய நாடுகள், நுணுக்கமாக வடிவமைக்கப்பட்ட, சிறுதொகையான அஞ்சல்தலைகளை, அஞ்சல்தலை சேகரிப்பாளர்களைக் கருத்தில் கொண்டு மட்டுமே வெளியிட்டு வருமானம் பெறுகின்றன. இந்நாடுகள் வெளியிடும் அஞ்சல் தலைகள் அவற்றின் அஞ்சல் துறைத் தேவைகளிலும் அதிகமாகவே இருக்கும். அஞ்சல்தலை சேகரிப்பின் வரலாறு பென்னி பிளாக் (Penny Black) என்று அழைக்கப்படும், முதலாவது அஞ்சல்தலை, 1840ல் பெரிய பிரித்தானியாவில் வெளியிடப்பட்டது. இளம் அரசி விக்டோரியாவின் படத்தைத் தாங்கியிருந்த இது, துளைகளில்லாமல் வெளியிடப்பட்டதனால் பயன்படுத்தும்போது கத்தரிக்கோல்களினால் வெட்டிப் பிரிக்கப்படவேண்டியிருந்தது. பயன்படுத்தப் படாத 'பென்னி பிளாக்' அஞ்சல்தலைகள், கிடைத்தற்கரிதாயிருக்கின்ற அதேவேளை, பயன்படுத்தப்பட்டவை பொதுவாகக் கிடக்கின்றன. இவற்றை $25 முதல் $150 வரை அவற்றின் நிலையைப் பொறுத்து வாங்கலாம். 1960களிலும், 1970களிலும், பொதுவாகச் சிறுவர்களும், இளவயதினருமே தொடக்ககாலச் சேகரிப்பாளர்களாக இருந்தார்கள். பெரியவர்கள் பலர் இதையொரு சிறுவர் செய்யும் செயலாகக் கருதி ஒதுக்கினார்கள். 1800களின் இறுதிப் பகுதியில், இவ்வாறான சேகரிப்பாளர்கள் பெரியவர்களாகி, அஞ்சல்தலைகள், அவற்றின் உற்பத்தி, அஞ்சல்தலையில் அச்சுப் பிழைகள் போன்றவை தொடர்பாக முறையாக ஆராய்ந்து வெளியிட்டார்கள். அரிய அஞ்சல்தலைகளுக்குப் கிடைத்த பிரபலம் பலருக்குத் தூண்டுதலாக அமைந்து, 1920களில், சேகரிப்பாளர்களது தொகை விரைவாக அதிகரித்தது. முந்திய அஞ்சல்தலைகள் நல்ல நிலையில் கிடைக்காததால், அவற்றின் பெறுமதியும் பெருமளவு கூடியது. பொதுவாக இரண்டு, மூன்று, நான்கு என்று சேர்ந்து இருந்த பழைய அஞ்சல்தலைகள் கிடைத்தற்கு அரிதாயிருந்தன. 1920களில் வெளியிடப்பட்ட அமெரிக்கத் அஞ்சல்தலைகளின் பெறுமதி கிடுகிடுவென உயர்ந்ததால், 1930களில், பல அமெரிக்கச் சேகரிப்பாளர்கள், சில ஆண்டுகளின் பின்னர் நல்ல விலைக்கு விற்கும் எண்ணத்துடன், புத்தம்புதிய அஞ்சல்தலைகளை வாங்கிக் குவித்தனர். இவ்வெண்ணம் ஈடேறவில்லை. 60 ஆண்டுகளுக்கு மேலாகியும், இப்பொழுதுகூட, புத்தம்புதிய நிலையில் 1930களின் அமெரிக்க வெளியீடுகளை, கிட்டத்தட்ட அவற்றின் குறித்த விலையிலேயே வாங்கமுடியும். பல சேகரிப்பாளர்களும், வணிகர்களும் இன்னும் 1930களின் அஞ்சல்தலைகளைக் கடிதம் அனுப்பப் பயன்படுத்துகிறார்கள் என்று கூறப்படுகிறது. அஞ்சல்தலை சேகரிப்புப் பொருட்கள் அஞ்சல்தலைகள் சேகரிப்பாளர்களது சேகரிப்புப் பொருட்களில் பின்வருவன அடங்கும்: அஞ்சல்தலைகள் அஞ்சல் எழுதுபொருட்கள் அஞ்சல் அட்டைகள் விமான அஞ்சல்கள் விமான அஞ்சல் தாள் இறைவரி முத்திரைகள் அஞ்சல் கட்டண நிலுவை முத்திரைகள் வாத்து முத்திரைகள் நினைவுத் தாள்கள் முதல் நாள் உறைகள் முதல் நாள் கொண்டாட்ட நிகழ்ச்சிகள் நினைவுப் பக்கங்கள் அஞ்சல்தலையியல் நூல்கள் அஞ்சல்தலை தொடர்பில் அரசு வெளியிடும் பொருட்கள் (உ.ம்., அஞ்சலுறைகள்) அஞ்சல் தலையொத்த பெயர்ச் சுட்டிகள் (labels) உண்மையான அஞ்சல்தலைகளின் படங்களைக் கொண்ட, வேறு அஞ்சல்தலையல்லாத பொருட்கள் அஞ்சல்தலையொத்த பெயர்ச் சுட்டிகளின் படங்களைக் கொண்ட, வேறு அஞ்சல்தலையல்லாத பொருட்கள் போலியான/ஏமாற்று அஞ்சல் தலைகள் அஞ்சல் தொடர்பான போலிகள் அரிய அஞ்சல்தலைகளின் போலிகள் மீள்பதிப்புகள் faked stamps அஞ்சல்நிலையக் குறிகள் வரையறைகள் இன்று பல்வேறு நாடுகளும் வெளியிடும் அஞ்சல்தலைகள் கணக்கிட முடியாதவை. 1840 க்குப் பின்னர் கடந்த ஒன்றரை நூற்றாண்டுகளுக்கு மேலாக அனைத்து நாடுகளும் வெளியிட்ட அஞ்சல்தலைகளோடு ஒப்பிடும்போது, ஒரு மனிதன் தன் வாழ்நாளில் சேகரிக்ககூடியவை மிகச் சிலவே. ஒரு வரையறையின்றி, கிடைக்கக் கூடிய எல்லாத் அஞ்சல்தலைகளையும் சேகரிக்க முயலும் ஒருவரின் சேகரிப்பில் எவ்வித ஆழமும் இருக்க முடியாது. இதனால் தற்காலத்தில் சேகரிப்பாளர்கள், தங்கள் சேகரிப்பு முயற்சிகளை ஒரு குறிப்பிட்ட வரையறைக்குள் அடக்கிக் கொள்கிறார்கள். இவ்வாறான வரையறுப்புகள் சில பின்வருமாறு: ஒற்றை நாட்டுச் சேகரிப்பு - இது ஒரு நாடு வெளியிட்ட அஞ்சல் தலைகளை மட்டும் சேகரிப்பதாகும். தலைப்புசார் சேகரிப்பு - இது ஒரு குறிப்பிட்ட தலைப்பு தொடர்பாகப் பல்வேறு நாடுகளும் வெளியிட்ட அஞ்சல்தலைகளைச் சேகரிப்பதாகும். பறவைகள், விலங்குகள், புகைவண்டிகள், விண்வெளிப் பயணம் என்பன அஞ்சல்தலை சேகரிப்பில் பரவலமான சில தலைப்புகளாகும். முதலீடுகள் இப் பொழுதுபோக்கு இலாபமற்றதாக இருந்தும், பல புதிய சேகரிப்பாளர்கள் அஞ்சல்தலைகளில் முதலீடு செய்கிறார்கள். அஞ்சல்தலையியல் முதலீடு உயர் மட்டச் சேகரிப்பாளரிடையே பரவலாக இருந்துவருகிறது. அரிய அஞ்சல்தலைகள், தொட்டுணரக்கூடிய முதலீடுகளில், இலகுவாகக் காவிச்செல்லக் கூடியவை என்பதுடன் சேமித்துவைப்பதும் இலகுவாகும். ஓவியங்கள், சேகரிப்புப் பொருள் முதலீடுகள், பெறுமதியான உலோகங்கள் என்பவற்றுக்குக் கவர்ச்சிகரமான மாற்றீடாக இவை இருந்து வருகின்றன. எனினும், இப் பொழுதுபோக்கில் ஈடுபடுவதால் கிடைக்கும் மன நிறைவுக்கும், பொது அறிவு வளர்ச்சிக்குமாகவே, இதில் ஈடுபடும்படி புதியவர்களைத் தூண்டுகிறார்கள். மிகச் சிறிய வண்ணப்படங்களான அஞ்சல்தலைகள் பல பயனுள்ள தகவல்களைத் தம்முள் புதைத்து வைத்துள்ளன. இவை இளம் சேகரிப்பாளர்களது அறிவு வளர்ச்சிக்கு உதவுகின்றன. அஞ்சல்தலை ஆய்வுகள் அஞ்சல்தலைகள் பற்றிய ஆய்வுகளில் ஈடுபடுவதும் ஒரு தனித்துறையாக இருந்து வருகிறது. இதனை 'அஞ்சல்தலையியல்' (Philately) என்பார்கள். இதில் ஈடுபடுபவர்கள் பெரும்பாலும் அஞ்சல்தலைகள் சேகரிப்பதும் வழக்கமாக இருப்பதால், அஞ்சல்தலையியலும் அஞ்சல்தலை சேகரிப்பும் ஒன்றே என்று பிழையாக எண்ணப்படுகிறது. அஞ்சல்தலையியல் என்பது அஞ்சல்தலைகளையும், தொடர்புடைய பொருட்களையும் ஆய்வு செய்யும் ஒரு விரிவான துறையைக் குறிக்கும் ஒரு பதமாகும். விபரப் பட்டியல்கள் பலவகையான அஞ்சல்தலை விபரப் பட்டியல்கள் உள்ளன. ஸ்டான்லி கிப்பன் (ஐக்கிய இராச்சியம்) ஸ்கொட் விபரப்பட்டியல் (ஐக்கிய அமெரிக்கா) மிச்சேல் (செருமனி) யிவேர்ட் (yvert) (பிரான்சு) இவற்றையும் காணவும் அஞ்சல் வரலாறு அஞ்சலட்டை அபுதாபியின் அஞ்சல்தலைகளும் அஞ்சல் வரலாறும் வெளி இணைப்புகள் அமெரிக்காவிலுள்ள மாநிலங்கள் வாரியாக தபால்தலைக் காட்சியகங்கள் உலக புதிய அஞ்சல்தலைகள் புதிய முத்திரை பிரச்சினைகள் அடைவு (ஆங்கிலத்தில், ஆனால் ஒரு தமிழ் மொழிபெயர்ப்பு கிடைக்க) பொழுதுபோக்கு


கேரளாவில் மீனவர்களுக்கு தலா ரூ.2000, லாட்டரி, பீடி தொழிலாளர்களுக்கு ரூ.1000 நிதியுதவி வழங்கப்படும் கேரள முதல்வர் பினராயி விஜயன் அறிவித்துள்ளார். இந்தியாவில் கொரோனாவால் பாதிக்கப்பட்டோர் எண்ணிக்கை 6,412 ஆக உயர்ந்த நிலையில், 199 பேர் உயிரிழந்துள்ளனர். நாட்டையே அச்சுறுத்தி வரும் கொரோனாவுக்கு கேரளாவில் 2 பேர் பலியாகியுள்ள நிலையில், 357 பேருக்கு பாதிப்பு ஏற்பட்டுள்ளது. மேலும் நாடு முழுவதும் வரும் 14ஆம் தேதியோடு ஊரடங்கு உத்தரவு முடிவடைய உள்ள நிலையில் ஊரடங்கை நீட்டிக்க வேண்டும் என பல்வேறு மாநிலங்கள் சார்பில் மத்திய அரசுக்கு கோரிக்கையும் வைக்கப்பட்டது. இந்த நிலையில், ஊரடங்கால் பாதிக்கப்பட்டுள்ள கேரளாவைச் சேர்ந்த தொழிலாளர்களுக்கு நிதி உதவி வழங்குவதாக முதல்வர் பினராயி விஜயன் அறிவித்துள்ளார். அதன்படி, கேரள தையல் தொழிலாளர் நல நிதி வாரியம், கேரள நகை தொழிலாளர் நல நிதி வாரியம், கேரள வேளாண் தொழிலாளர் நல நிதி வாரியம், கேரள மூங்கில் தொழிலாளர் நலத் துறையைச் சேர்ந்த தொழிலாளர்களுக்கு ரூ.1000 வழங்கப்படுகிறது. மேலும், மீனவர்களுக்கும் தலா ரூ .2,000 வழங்கப்படும். கேரளாவில் சுமார் 1.5 லட்சம் மீனவர்கள் உள்ளனர். சுமார் 50,000 லாட்டரி விற்பனையாளர்களுக்கு தலா ரூ .1,000 வழங்கப்படுகிறது. பீடி தொழிலாளர்கள், மூலப்பொருட்கள் மற்றும் தயாரிக்கப்பட்ட பொருட்களை வாகனங்கள் மூலம் கொண்டு செல்ல அனுமதிக்கப்படுவார்கள். நல வாரியத்திடமிருந்து ஓய்வூதியம் பெறாத சுமார் 1,30,000கயிர் தொழிலாளர்களுக்கு தலா ரூ .1,000 வழங்கப்படும். என அறிவிக்கப்பட்டுள்ளது. (இந்தக் கட்டுரை பல்வேறு தரவுகளிலிருந்து தொகுக்கப்பட்டது.)


text: கைதிகள் முன்விடுதலை தொடர்பாக, சுப்ரமணியன் சுவாமி தொடர்ந்த வழக்கை முடிவுக்குக் கொண்டு வந்துவிட்டது சென்னை உயர் நீதிமன்றம். ' எட்டு ஆண்டுகளாக பரிதவித்து வந்த கைதிகளுக்கு ஒரு விடியலாக இந்தத் தீர்ப்பு வந்துள்ளது. இதன்மூலம் அண்ணா பிறந்தநாளில் ஆயிரம் கைதிகள் வரையில் விடுதலையாகும் வாய்ப்புகள் உள்ளன' என்கின்றனர் மனித உரிமை ஆர்வலர்கள். தமிழகத்தில் புழல், கடலூர், சேலம், கோவை, திருச்சி, மதுரை, பாளையங்கோட்டை உள்பட ஒன்பது இடங்களில் மத்திய சிறைகள் உள்ளன. தவிர, பெண் கைதிகளுக்கென சென்னை (புழல்), வேலூர், சேலம், திருச்சி ஆகிய மாவட்டங்களில் தனிச் சிறைகள் செயல்பட்டு வருகின்றன. அனைத்து மத்திய சிறைகளிலும் மொத்தம் 22 ஆயிரம் கைதிகள் அடைக்கப்பட்டுள்ளனர். இவர்களில் சுமார் ஆயிரத்திற்கும் மேற்பட்ட கைதிகள் நீண்டகாலமாக சிறையில் வாடுகின்றனர். கடந்த 2008-ம் ஆண்டு தி.மு.க ஆட்சிக் காலத்தில் 1,405 கைதிகளை அண்ணா பிறந்தநாளில் விடுதலை செய்ய உத்தரவிட்டார் அப்போதைய முதலமைச்சர் கருணாநிதி. ' இவர்கள் முன்கூட்டியே விடுதலை செய்யப்படுவது தவறு' என எதிர்ப்பு தெரிவித்து சென்னை உயர்நீதிமன்றத்தில் வழக்குத் தாக்கல் செய்தார் சுப்ரமணியன் சுவாமி. இதனால் கடந்த எட்டு ஆண்டுகளாக கைதிகள் முன்விடுதலை தொடர்பாக மாநில அரசால் எந்த முடிவும் எடுக்க முடியவில்லை. இதுகுறித்து சட்டசபையில் கேள்வி எழுப்பினார் மனிதநேய ஜனநாயகக் கட்சியின் தலைவர் தமிமுன் அன்சாரி. இதற்கு பதில் அளித்த சிறைத்துறை அமைச்சர், ' சுப்ரமணியன் சுவாமி வழக்கு நிலுவையில் இருப்பதால் முன் விடுதலை அளிப்பதில் தாமதம் ஏற்படுகிறது' என்றார். ஆயுள் கைதிகளை முன்கூட்டியே விடுதலை செய்யக் கோரி, அரசியல் கட்சிகளும் மனித உரிமை அமைப்புகளும் தொடர்ந்து போராட்டத்தை நடத்தி வந்தன. இந்நிலையில், நேற்று தலைமை நீதிபதி எஸ்.கே.கவுல் முன்பு இந்த வழக்கு விசாரணைக்கு வந்தது. ' 2008-ம் ஆண்டு முன்விடுதலை செய்யப்பட்ட கைதிகள் அனைவரையும் வழக்கில் சேர்த்து விசாரணை நடத்துவது என்பது சாத்தியமற்றது. தவிர, முன்விடுதலையான கைதிகள் அனைவரும் வாழ்க்கையில் செட்டில் ஆகிவிட்டனர். அவர்கள் மீது நடவடிக்கை எடுப்பது சட்டரீதியாக ஏற்புடையதாக இருக்காது. இதுகுறித்த அரசாரணையில் எங்களால் தலையிட முடியாது' எனக் கூறி வழக்கை முடித்து வைத்தார் தலைமை நீதிபதி. "சிறைக் கைதிகள் வாழ்க்கையில் மறுமலர்ச்சியை ஏற்படுத்தக் கூடிய தீர்ப்பு இது. இத்தனை ஆண்டுகளாக சுவாமியின் வழக்கு பெரும் முட்டுக்கட்டையாக இருந்து வந்தது. வருகிற செப்டம்பர் 15-ம் தேதி அண்ணா பிறந்தநாளில் நீண்டகாலமாக சிறையில் வாடும் கைதிகள் விடுதலை செய்யப்படுவார்கள் என நம்புகிறோம்" என உற்சாகத்தோடு பேசினார் சிறைக் கைதிகள் உரிமை மையத்தின் இயக்குநர் வழக்கறிஞர் புகழேந்தி. தொடர்ந்து நம்மிடம், " தமிழக சிறைகளில் முப்பது ஆண்டுகளைக் கடந்தும் சிறையில் வாடும் கைதிகள் அதிக எண்ணிக்கையில் உள்ளனர். பத்தாண்டுகளைக் கடந்தும் முன்விடுதலை செய்யப்படாதவர்கள் எண்ணிக்கை மட்டும் ஆயிரத்தைத் தாண்டிவிட்டன. வீரப்பனின் அண்ணன் மாதையன் 26 ஆண்டுகளாக சிறையில் இருக்கிறார். ஆட்டோ சங்கரின் தம்பி மோகன் 27 ஆண்டுகளைக் கடந்துவிட்டார். ராஜீவ்காந்தி வழக்கில் குற்றம் சுமத்தப்பட்டுள்ள ஏழு பேரும் 25 ஆண்டுகளாக சிறையில் வாடுகின்றனர். கோவை குண்டுவெடிப்பு வழக்கில் நாற்பது கைதிகள், 19 ஆண்டுகளைக் கடந்துவிட்டனர். கர்நாடக அரசு பத்தாண்டுகளைக் கடந்த 250 கைதிகளை முன்விடுதலை செய்துள்ளது. அதேபோல், தமிழக சிறைகளில் பத்தாண்டுகளுக்கும் மேல் இருப்பவர்களை மாநில அரசு முன்விடுதலை செய்ய வேண்டும். ' வருகிற அண்ணா பிறந்தநாளில் முன்விடுதலை செய்யப்படுவோம்' என்ற நம்பிக்கை கைதிகள் மனதில் எழுந்துள்ளது. அவர்களின் குடும்பத்தினரும் அரசின் உத்தரவுக்காகக் காத்திருக்கின்றனர்" என்றார் விரிவாக. எட்டு ஆண்டுகளாக பூட்டியே கிடக்கும் தமிழக சிறைச்சாலைகளின் கதவுகள், செப்டம்பர் 15 அன்று திறக்குமா? -ஆ.விஜயானந்த்


text: ***வாஞ்ஜுர்***: இறைவனுக்குமா இடைத்தரகர்? முஸ்லிம்களில் இன்று பலர் தர்ஹாவிற்கு சென்று அங்கு இறந்து போன அவ்லியாக்களிடம் நேரடியாக தங்களுடைய தேவையை கேட்பதும், நேர்ச்சைகள் செய்வதும் அவர்களுக்காக விழா எடுப்பதும் அதற்கு ஆலிம்கள் எனப்படுவோர் இணைவைக்கும் இச்செயலை கண்டிக்காமல் அதனைக் கண்டும் காணாதது போல் இருப்பதும் மிக வேதனையானது. நபி (ஸல்) கூறினார்கள், 'யஹுதிகளையும், நஸாராக்களையும் அல்லாஹ் சபித்துள்ளான். அவர்கள் தங்களது நபிமார்களுடைய கபுருகளை வணக்கஸ்தலமாக்கி விட்டனர்.' (புகாரி) நபிமார்களுடைய சமாதிகளையும், வலிமார்களுடைய சமாதிகளையும் கௌரவிக்கும் விஷயத்தில் எல்லை மீறி அவர்களிடம் நம் தேவைகளை துவா செய்தால், அதனால் சமுதாயத்தில் 'ஷிர்க்' என்னும் மாபாதகம் நடந்தேரும். மேலும் அல்லாஹ்வின் கோபத்துக்கும், சாபத்துக்கும் உள்ளாக நேரிடும் என்பதை உணர்த்தவே மேற்கண்ட ஹதீஸ் அறிவுறுத்துகிறது. மற்றும் ஒரு ஹதீஸ் 'அறிந்து கொள்ளுங்கள் உங்களுக்கு முன்பிருந்தோர் அவர்களது நபிமார்களுடைய அவர்களிடையே வாழ்ந்த நல்லடியார்களுடைய அடக்கஸ்தலங்களை வணக்க ஸ்தலங்களாகக்கினார்கள். ஆனால் நீங்கள் சமாதிகளை வணங்குமிடமாக்காதீர்கள். நிச்சயமாக நான் அதை விளக்கியுள்ளேன். இவ்வாறு கபுருள்ள இடங்களில் இறைவனை தொழவும் கூட நபி(ஸல்) அவர்கள் தடை செய்த நிலையில் உன்னத சமுதாயமென திருமறையால் புகழப்பட்ட முஸ்லிம்கள் இன்று தங்களது தேவைகளை தங்களது இறைவனிடம் கேட்க வேண்டுமென்பதை மறந்து தம்மைப் போன்ற சிருஷ்டிகளின் கல்லறைகளில் மண்டியிட்டு முறையீடு செய்வது பற்றி என்னென்று சொல்வது? அது அநாகரிகமில்லையா? அது இறைவனுக்கு இணை வைக்கும் 'ஷிர்க்' ஆகுமா இல்லையா? என்பதை முஸ்லிம்கள் சிந்திக்க வேண்டும். திருமறையில் 'முஷ்ரிக்குகள்' எனக் கூறப்பட்டவர்கள் ஏகத்துவத்தில் இணை வைப்பவர்களே. சூறே பாத்திஹாவில் இய்யாக நஹ்புது வஇய்யாக நஸ்தஈன் (உன்னையே நாங்கள் வணங்குகிறோம், உன்னிடமே நாங்கள் உதவி தேடுகிறோம். என்று அல்லாஹ் சொல்லித் தருகிறான். நிராகரிப்பதற்குச் சமமாகும் என்று அல்லாஹ் எச்சரிக்கை செய்கிறான். பெரும்பாலான முஸ்லிம்கள் இதர சமுதாயத்தினரைப் போலவே தங்கள் தேவைகளை வேண்டுதல்களை அவுலியாக்களின் சமாதிகளை நாடிச் சென்று சிரம் குனிந்து குறைபாடுகளை முறையிடுகின்றனர். இவர்களது முறையீடுகளை அந்த நல்லடியார்கள் செவியுருகிறார்களா? என்றால், அல்லாஹ் கூறுகிறான், (நபியே) நிச்சயமாக நீர் மரித்தோரைக் கேட்கும்படிச் செய்ய முடியாது. (27:80) பிரார்த்தனை அல்லது தேவைகளை முறையீடு செய்வது என்பதும் வணக்கமேயாகும். சிபாரிசு செய்யத் தகுதி பெற்றவர்கள் எனக் கருதி மறைந்த பெரியார்களின் விக்கிரங்களை அன்றைய அரபியர்கள் வணங்கியும், பிரார்த்தித்தும் வந்தார்கள். நபி(ஸல்) அவர்கள் கூறுகிறார்கள் 'பிரார்த்தனை வணக்கத்தின் மூளை' (அனஸ்(ரலி),திர்மிதீ. 'பிரார்த்தனை என்பதே வணக்கம்தான்' (நூமானுபின் பஷீர்(ரலி), அஹ்மத், திர்மிதீ). மேலும் அல்லாஹ் திருமறையில் கூறுகிறான், என்னையே பிரார்த்தியுங்கள் நான் உங்களுக்கு பதிலலிக்கிறேன். (40:60) 'நிச்சயமாக அல்லாஹ்வையன்றி எவர்களை நீங்கள் அழைக்கிறீர்களோ, அவர்களூம் உங்களைப் போன்ற அடிமைகளே. (7:194) மேலும் திருமறை கூறுகிறது. இந்நிராகரிப்போர் நம்மை விட்டு விட்டு நம்முடைய அடியாளர்களை தங்களுக்கு உதவியாளர்களாக எடுத்துக் கொள்ளலாமென்று எண்ணிக் கொண்டிருக்கின்றனரா? (18:102) என்று இறைவன் கேட்கிறான் சிலர் இந்த வசனம் விக்ரகங்களை வணங்கும் காபிர்களுக்கு இறங்கியது கையால் முஸ்லிம்களுக்கு பொருந்தாது என தங்களது அறியாமையை வெளிப்படுத்துகின்றனர். இறைவன் இவ்வசனத்தில் நம்முடைய அடியார்கள் என்று குறிப்பிடுவதே மறைந்த மகான்களைத்தான் குறிக்கின்றது என்பதை உணரலாம். இப்படிப்பட்ட வசனங்கள் மூலமாக குர்ஆனில் அல்லாஹ் இட்ட கட்டளைக்கு நபி (ஸல்) அவர்கள் எப்படி விளக்கம் கொடுத்தார்களோ அப்படி நடக்க வேண்டும். அல்லாஹ்வோ, நம்முடைய நபியோ 'வலிமார்களின் தர்காக்களுக்கு சென்று உங்கள் தேவைகளை கேளுங்கள் அவர்கள் கொடுப்பார்கள்' என்று எங்கேயும் சொல்லவில்லை. ஆனால் வாதத்துக்காக சிலர் குர்ஆனுக்கு தங்கள் இஷ்டம்போல் விளக்கம் கொடுத்து மக்களை வழிகெடுக்கிறார்கள். அவ்லியாக்களின் பெயரால் மக்கள் கண்மூடித்தனமான அனாச்சாரங்களை ஆங்காங்கே அரங்கேற்றி வரும் அவலங்களை நம்மைச்சுற்றிலும் பார்த்து வருகிறோம். குருட்டுத்தனமான பக்தியால் விவஸ்தையே இல்லாமல் அவ்லியாக்களின் இலக்கணம் தெரியாமல் யார் யாரையெல்லாம் அவ்லியாக்கள் (இறை நேசர்கள்) என கொண்டாடி வருகிறார்கள் தெரியுமா? இவர்கள் பெயரை உச்சரித்துக் கொண்டு சில போலிப்பேர்வழிகள் ஆங்காங்கே கடற்கரையில், வாய்க்கால் ஓரங்களில், காடுகளில், மேடுகளில், பாலைப் பெருவெளிகளில் கல்லறைகளைக் கட்டிக் கொண்டு உள்ளே இருப்பவர் 'அவ்லியா' எனக் கூறி கட்டுக்கதைகளையும், கனவுக்காட்சிகளையும் அரங்கேற்றி மக்களை நம்ப வைத்து போலிச்சாமியார்களையும் மிஞ்சுமளவுக்கு போடும் ஆட்டங்கள் அப்பப்பா சொல்லவே வாய் கூசுகிறது. 1, புலி மீது வந்து நடமாடும், காப்பாற்றும் அவ்லியா. நெல்லை மாவட்டம் பொட்டல் புதூருக்கு மேற்கே ஏழு மைல் தொலைவில், 1800 அடி உயரத்தில் கோதரிசா என்ற மலை உள்ளது. இங்கு கோதரிசா என்ற அவ்லியா வாழ்ந்து மறைந்தார். அவர், இப்பொழுதும் புலிமீது அமர்ந்து வருவதைச் சிலர் பர்த்து வருதாகவும், புலி மீது உலா வரும் அவருடன், சிலர் உரையாடியிருப்பதாகவும், சொல்லப்படுகிறதாம். 2, கயிற்றில் தொங்கும் அவ்லியா கன்னியாகுமரி மாவட்டம் திருவிதாங்கோட்டில் 1950-ம் ஆண்டுகளில் "மக்கட்டி இலப்பை" என்று ஒரு மஹான் இருந்தாராம். அவர், பல வேடிக்கைகளை, வேடிக்கையாக செய்வதுண்டாம். அந்த மகான்..? ஒரு நாள் ஒரு கடைக்குச் சென்று, அந்தக் கடைக்காரரிடம், வாழைப்பழம் கேட்டிருக்கிறார். கடைக்காரர் இல்லையென்று, விரட்டிவிட்டாம். அந்தக் கடைக்காரர் மறுநாள், காலையில் கடையைத் திறந்தபோது, மக்கட்டி இலப்பை என்ற இந்த அவ்லியா பழக்குலை கட்டியிருந்த கயிற்றில் கழுத்தைக்கட்டி தொங்கிக் கிடந்தாராம். திடுக்கிட்ட கடைக்காரர் உடனே காவல் துறைக்குத் தகவல் கொடுத்ததும் அவர்களும் விரைந்து வந்துட்டார்களாம். அவர்கள் மக்கட்டி இலப்பையை பிரேத பரிசோதனை செய்வதற்காகக் கொண்டு செல்ல கயிற்றை அறுத்தபோது, இங்கேயும் நிம்மதியாக தூங்க விடமாட்டீர்களா? இப்படித் தொல்லை தருகிறீர்களே! என்று சலித்துக்கொண்டு அங்கிருந்து மாயமாக மறைந்து விட்டாராம். 3,வியாபாரியாய் இருந்து, அவ்லியா-வாக மாறிய மாலிக் முஹம்மது ஒலியுல்லாஹ். இவர் யார் ? எந்த ஊர் ? எப்போது பிறந்தார்? என்பது தெரியவில்லை. வியாபாராத்திற்காக வந்தவராம் அந்த ஊரிலே இறந்து விட்டார். நல்ல மனிதராகத் தெரிந்ததால் அவரை அடக்கம் செய்து பெரிதாக கப்ரும் கட்டிவிட்டார்கள். பின்னர் அவரை ஒரு மகானாக ஏற்றுக் கொண்டு, "மெய்நிலை கண்ட ஞானி மஹான் மாலிக் முஹம்மது ஒலியுல்லாஹ்" என்று அறிவித்து, அந்த ஊர் மக்கள் ஆண்டு தோறும் விமரிசையாக விழா நடத்தி வருகிறார்கள். 4,விண்ணுயர அவ்லியாவின் கப்ருஸ்தான்! கன்னியாகுமரி மாவட்டம் திருவிதாங்கோட்டில் உலகிலேயே ஒரு வித்தியாசமான "கப்ரு" உள்ளது. அது மேற்கூரையை முட்டும் வண்ணம் மிகஉயரமாகக் கட்டப்பட்டுள்ளது. ஏன் இந்த கப்ரு மட்டும் இவ்வளவு உயரமாகக் கட்டப்பட்டுள்ளது? என்பதற்கு, "மக்காமு இலப்பை"- இருந்த நாட்களில், இது மறுமை நாளின் அடையாளங்களில் ஒன்று என்றும், இது வளர்ந்து கொண்டே, இருக்கும். வளர்ந்து, வளர்ந்து விண்ணை முட்டும் போது, கியாமத் நாள் வந்துவிடும் என்பார்களாம், அவர் காலமான பிறகு அவரது மகன், தந்தையின் பதவிக்கு வந்தார். அவருடைய நாட்களிலும் மக்கள் அப்படியே பேசிக் கொண்டார்கள். இப்போது, அவரது பேரன் அங்கே இருக்கிறார். இந்நாட்களில், மக்களுடைய மன நிலையில் பெரிமாற்றம் "இதையெல்லாம் அவர்கள் நம்பவில்லை. ஆனாலும் சில பெயர்தாங்கி முஸ்லிம்களால் வணக்கங்களும், விழாக்களும் தொடாந்து கொண்டே இருக்கிறது." 5,பாறையை தாங்கி நிற்கும் ராட்சஸ திருச்சி நத்ஹர்ஷா வலி அவ்லியா சிரியாவிலிருந்து படகேறி வந்த இவரும், இவரது சீடர்களும் திருச்சி வந்து, அங்குள்ள மலைமீது தவம் செய்து வந்தார்கள். என்று, இங்குள்ள பெயர் தாங்கி முஸ்லீம்கள் நம்புகிறார்கள். அப்படி அவர்கள் தபசு செய்யும்போது. சில பூதங்கள் ஒன்று திரண்டு இவர்கள் மீது ஒரு பாறையைத் தள்ள, இவர்கள் தம் தவவலிமையால், அது தங்கள் மீது விழாது செய்து விட்டார்களாம். இப்போதும், சாய்ந்த நிலையில் இருக்கிற ஒருப் பாறையைக் காட்டி, இதுதான் அந்தப் பாறை என்கின்றனர். அது மட்டுமல்லாமல் தம்மீது விழாது, இவர்கள் தம் பாதங்களை ஊன்றி நின்றபோது, இவர்களின் பாதங்கள் பதிந்த அடையாளமும், பாறையின் மீது இவர்களின் கை பதிந்த அடையாளமும், இப்பொழுதும் இருக்கின்றன பாருங்கள். என, திருச்சி நத்ஹர்ஷா வலி- யைப்பற்றி சில பெயர்தாங்கி முஸ்லிம்கள் கூறி வருகின்றனர். 6, ஐந்து வேளையிலும் ஆடுபோல் கத்தும் அவ்லியா துருக்கி நாட்டைச் சேர்ந்த "கோயுன் பாபா என்ற அவ்லியா" வாய்பேசுவது இல்லை. ஆனாலும், ஐந்து வேளை தொழுகைகளின் போதும் ஆடு கத்துவது போன்று கத்துவாராம். இதன் காரணமாக இவருக்கு இப்பெயர் ஏற்பட்டது என மக்கள் கூறுவரர்களாம், ஆனா..., வாய் பேசாமல் ஆட்டைப் போன்று கத்திய ஊமையரை, அவ்லியாவாக, சில பெயர்தாங்கி முஸ்லிம்கள் ஏற்றுக் கொண்டிருக்கிறார்கள். எப்படி... ? 7, காடு மலைகளில் தாவி தவமிருந்த அவ்லியா கருவிலேயே ஞானியான மோன குரு மஸ்தான் ஏழு வயதிலேயே வாயை மூடியதால்"ஊமைப்பிள்ளை" என்று அழைக்கப்பட்டார். இளம் வயதிலேயே துறவறத்தை? மேற்கொண்ட இவர், நாற்பது நாட்கள் (தனித்திருந்து தியானத்தில?) ஈடுபட்டிருந்தாராம். பின்னர் சிக்கந்தர் மலையிலும், பீரான் மலையிலும், மலேயாவிலுள்ள கொடிமலையிலும், இலங்கையிலுள்ள ஆதம் மலையிலும், தஃப்தர் ஜெய்லானியிலும் தவமிருந்தாராம். பின்னர் சாமி நாதன் செட்டியாரும், சுப்ரமண்யம் செட்டியாரும் இவருக்கு தொண்டியின் கடற்கரை அருகில், கடடிக் கொடுத்த மடத்தில் அமர்ந்து அருளுரை வழங்கினார். இவர் யாரிடமும் பேசுவதில்லை. எப்போதும் மௌனமாகவே இருப்பாராம். அப்படியாயின்.., எப்படி அருளுரை வழங்கினார்? இந்த "மவுன குரு மஸ்தான் சாகிபு" ? 8, பறக்கும் அவ்லியாக்கள்! அஹ்மது இப்னு கஸ்ரவிய்யா என்பவர் பல்கு என்ற நாட்டில் பிறந்தவராம். இவர் இறைவனுக்கு மிகவும் நேசமானவர் என போற்றப்படுகிறார். இந்த அவ்லியா அவர்களுக்கு, 1000 க்கு மேற்பட்ட மாணவர்கள் இருப்பர்களாம். இவர்களது வரலாறறில், இவர்கள் அத்தனை பேரும் ஓர் ஊரிலிருந்து மற்றொரு ஊருக்குச் செல்லும் போது விமானங்களையோ, விண்கலங்களையோ, பறக்கும் தட்டுகளையோ பயண்படுத்துவது இல்லையாம். மாறாக, அவர்கள் அப்படியே பறந்தே செல்வார்களாம் ( ரொம்ப சுவராஸ்யமாக இருக்குதா ) இவரும் இவரது சீடர்களும் நடந்து சென்றதில்லையாம். எப்பொழுதும் பறந்தே செல்வார்களாம். அது மட்டுமல்ல..., இந்த மஹான் கஸ்ரவிய்யாவின் மாணவர்கள், தண்ணீரிலே நடந்து செல்வார்களாம். இவ்வாறு, பல அவ்லியாக்கள் தண்ணீரிலே நடந்ததாகவும், மிதந்ததாகவும் சில பெயர்தாங்கி முஸ்லிம்கள் நம்புகின்றனர். 9, காலடியில் கஃபத்துல்லாஹ்! நெசவு வேலை செய்து கொண்டிருந்த பீர் முஹம்மது ஒலியுல்லாஹ் அவர்கள், உளளுரிலுள்ள பள்ளிவாசல் வந்து தொழுவதில்லை என மக்கள் ஸதகத்துல்லாஹ் அப்பா என்பவரிடம் புகார் கூறினார்களாம். நேரடியாக அவரிடமே கேட்டு தெரிந்து கொள்ளலாமென்று, இவருடைய வீட்டுக்கு வந்தார்களாம். அப்போது வந்தவர்கள் அவ்லியா பீரப்பாவின் நலன் விசாரித்த பிறகு, பள்ளிவாசல் வந்து தொழுகை செய்ய வில்லையே...! எனக் கேட்டவுடன், பீரப்பா அவர்கள், நான் மக்கள் நடமாடும் பள்ளிவாசல்களில் தொழுவதில்லை. நான் எப்போதும் மக்கா சென்று, கஃபத்துல்லாஹ்வில் தொழுவது தான் வழக்கம் என்று கூறினார்களாம், அது எப்படி முடியும்? அது பல ஆயிரக்கணக்கான மைல்களுக்கு அந்த பக்கம் இருக்கிறதே..! அது எப்படி சாத்தியப்படும்? என்று ஆச்சரியத்தோடு கேட்டார்களாம், ஸதகத்துல்லாஹ் அப்பா. அதைக் கேட்ட பீரப்பா அவர்கள் 'இதில் ஆச்சரியப்படுவதற்கு என்ன இருக்கிறது? என்று கேட்டுவிட்டு 'இதோ பாருங்கள்! என்று நெசவு நெய்துகொண்டிருந்த குழியிலிருந்து தமது காலை அகற்றினாராம். அங்கே...,! அவருடை கால் பாதம் இருந்த இடத்தில் கஃபத்துல்லாஹ் தெரிந்ததாம். வீட்டிலே கால் அகட்டி உண்மையை காட்டிக் கொண்டிருந்த மகான் பீரப்பா, பக்தியோடு தொழுது கொண்டிருந்தாராம். அங்கிருந்த எல்லாரும் ஆச்சர்யப்பட்டு து-ஆ செய்து திரும்பினார்களாம். அவர்களது வம்சத்தினர் இப்போது அந்த மகானுக்கும், கால் அகற்றி கஃபத்துல்லாஹ்வைக் காட்டிய அந்த மாபெரும் உண்மைகளுக்கும், இன்று மரியாதை செய்து வருகின்றனர். அந்த உண்மையை பற்றிக் கொண்டு, அந்த உண்மைக்கு கந்தூரி விழா எடுத்துக் கொண்டாடுகின்றனராம் 10, கஃபாவுக்குப் பறக்கும் அவ்லியா காயல்பட்டணத்தில் வாழ்ந்த தைக்கா சாஹிப் வலியுல்லாஹ் என்ற மஹான் அவர்கள். ஒவ்வொரு வக்துக்கும் கஃபத்துல்லாஹ்வுக்குச் சென்று தொழுது வருவார்களாம். மக்கா செல்வதற்கு அவர் பயன்படுத்துவது, ஒரு மரப்பெட்டி...! ஆச்சர்யப்பட வேண்டாம் அந்த மரப்பெட்டியில் ஏறி அமர்ந்ததும், அது கஃபாவுக்குப் பறந்து சென்று, தொழுது திரும்பி வந்து விடுமாம். அந்த மரப்பெட்டி இன்றும் அவர்கள் நினைவாக அங்கே தொங்கிக் கொண்டிருக்கிறது. இவரையும் மறக்காமல், சில இஸ்லாமிய பெயர் தாங்கிகள்!? விழா எடுக்கிறர்களாம். இவர்கள் பக்தி மிகப் பெரியது.., பாராட்டுவோம் இல்லன்னா ஆபத்து..! 11, தனது குடலை தானே வெளில் எடுத்து, தனது குடலை தானேத் துவைத்துக் கழுவும் அவ்லியா..! ஸதகத்துல்லாஹ் அப்பா அவர்கள் ஒருமுறை காட்டுபாவா சாஹிப் என்ற மலை முகட்டில் நடந்து போய்க் கொண்டிருந்தார்களாம். அங்கே ஒரு நீரோடையில் குளித்துக் கொண்டிருந்த பீரப்பா அவர்கள், திடீரென காறி உமிழ்ந்து தமது குடலை தானே வெளில் எடுத்து, துவைக்க ஆரம்பித்து விட்டாராம். இதைப் பார்த்த ஸதக்கத்துல்லாஹ் அப்பா ஆச்சரியப்பட்டு, என்ன செய்து கொண்டிருக்கிறீர்கள்? என்றுக் கேட்டார்களாம். உடனே துவைத்துக் கொண்டிருந்த தன் குடலை...! தானே விழுங்கிவிட்ட..! பீரப்பா மஹான், அதை துவைத்து சுத்தம் செய்து கொண்டிருக்கிறேன் என்று, பதில் சொன்னாராம். மருத்துவ உலகத்திற்கே அதிர்ச்சியான செய்தி..! ஆனால்.., "இதுதான் உண்மை என்கின்றார்களா இஸ்லாமிய பெயர் தாங்கிகள்! 12, புறா, வண்டு, ஈ, மற்றும் ஓலையிடமெல்லாம் பேசுகின்ற அவ்லியா! பல்லாக்கு வலியுல்லாஹ் கி.பி 1268-களில் கீழக்கரையில் வாழ்ந்ததாக நம்பப்படுகிறார். இந்த மஹானைப் பற்றியும், ஏராளமான கதைகள் சொல்லப்படுகின்றது. இவர் ஒரு மஜ்துர்ப். அதாவது, தன்னிலை மாறும் போது உணர்வற்று வாயில் வந்த படி உளறக் கூடியவராக இருந்ததாக, இவரை நம்பாதவர்கள் குற்றஞசாட்டுவது உண்டாம். அந்த நாட்களில் இவர்களுக்கு தொழுகை கடமையில்லையாம்....? புறா,வண்டு, ஈ, ஓலை ஆகியவையிடமெல்லாம், பேசுவதும், அவைகளுடைய பேச்சை அறியும் ஆற்றலை, இறைவன் இவர்களுக்கு வழங்கியிருந்தானாம். 13. மோதீனார் அவ்லியா 14. இலங்கையில ஒளிவீசும் அவ்லியா இலங்கையில் தஃப்தர் ஜெய்லானி என்றொரு இடம் மலை முகட்டில் உள்ளது. அங்கே உள்ள துவாரத்தில் பார்த்தால் முஹ்யித்தீன் அப்துல் காதிர் ஜெய்லானின் ஒளி வீசிக்கொண்டு இருப்பதாக ஆண்களும் பெண்களும் கூட்டம் கூட்டமாகச் சென்று பார்த்து வருகின்றனர். .அந்த இடத்தைநாமும் பார்வையிட்டபோது துவாரம் செல்லும் அடிவாரத்தில் சூரியனின் ஒளிபட்டு அங்கே வெளிச்சம் தெரிகிறது.இதை வைத்து அவ்லியாவின் ஒளி வீசுகிறது என கதை கட்டிவிட்டார்கள். இந்த ஒளி பகலில் மட்டும் தான் தெரியும். இரவில் தெரிவதில்லை.இதிலிருந்தே அவ்லியாவின் ஒளி இல்லை எனடபதை எந்த பாமரனும் புரிந்து கொள்ளலாம். முஹ்யித்தீன் அப்துல் காதிர் ஜீலானி இலங்கைக்கு வந்ததாக வரலாறே கிடையாது. ஏன் இந்தியாவுக்கக் கூட அவர்கள் வந்ததில்லை. 15. 40, 60, 80 அடி நீளத்தில் அவ்லியாக்கள். தஞ்சை மாவட்டம் முத்துப்பேட்டையில் அடங்கப்பெற்றிருக்கும் செய்கு தாவூது வலி யார் , எங்கிருந்து எப்பொழுது இங்கு அடக்கமானார் என்று எவருக்கும் தெரியாது. இவரின் அடக்கவிடம் 40 ழுழம் நீளமுள்ளதாக இருக்கிறது. 16.காற்றாடி அவ்லியா பின்னர் தான் வேடிக்கை காட்ட அந்த ஊரிலுள்ள விஷமம் நிறைந்த சில இளைஞர்கள் ' இதை வியாபாரமாக்க துணிக்குள்ளே சிறிய மின் விசிறி ஒன்றை பொருத்தி மூடிவிட்டனர். சற்றுத் தொலைவில் யாரும் பார்க்காத வண்ணம் மின்விசிறிக்கு மின்சார இணைப்பைக் கொடுத்து இயக்கிக் கொண்டிருப்பது தெரியவந்தது. 17. ஹயாத் அவ்லியாக்கள் 18. படகிலே மையித்தாக மிதந்து வந்த குளச்சல் அவ்லியா 19.நெல்லை மாவட்டம் பொட்டல் புதூரில் 'மைதீன் பிச்சை' யென்ற யானைக்கு தர்ஹாகட்டிவழி படுகிறார்கள். பாக்கியம் பெற்ற யானை! 20. கன்னியா குமரி மாவட்டம் திருவிதாங்கோட்டில் முஹ்யித்தீன் பள்ளிவாசல் எதிரிலுள்ள கப்ருஸ்தானத்தில் அடக்கம் செய்யப்பட்டிருக்கும் கப்ரடி அவ்லியாவின் பக்கத்து கப்ரு, அவர் பயணம் செய்த குதிரையின் சமாதி! இதற்கும் ஆண்டு தோறும் விழாக்கள் எடுக்கின்றனர். கொடுத்து வைத்த குதிரை! 21.திருநெல்வேலி பேட்டையிலிருந்து சேரன்மாதேவி செல்லும் வழியில் ஓரிடத்தில பெயர் தெரியாத அவ்லியா ஒருவர் கழுதையில் பயணம் செய்து வந்தார். திடீரென்று ஒருநாள் அது இறந்து விடவே அங்கேயே அடக்கம் செய்துவிட்டார்கள். இன்று அதற்கும் வழிபாடு நடக்கிறது. அதிர்ஷ்டக்காரக் கழுதை! 22. தரிசனத்துக்குரிய தர்ஹா! இந்த விஞ்ஞான யுகத்தில் வாழும் அறிவு ஜீவிகளான நாம் இந்தப் போலி மஸ்தான்கள், அவ்லியாக்களை நம்பலாமா? இநதப்போலிகளுக்கு நாம் பலியாகலாமா? நம்பி மோசம் போகலாமா ? உரூஸ்கள், கந்தூரிகள், யானை ஊர்வலங்கள் என நடத்தலாமா? என நாம் சற்று சிந்தித்தாலே இவையெல்லாம் போலியானவை., மார்க்கத்திற்கு எதிரானவை என நாம் உடனே ஒரு முடிவுக்கு வந்துவிடலாம். அப்படியானால் மக்களை ஏமாற்றும் சாய்பாபாக்கள், சந்திர பாபாக்கள், பிரேமானாந்தக்கள், ஜான்கள், ஆனந்த ராஜ்கள் பின்னால் செல்லும் மக்களுக்கும் நமக்கும் என்ன தான் வேற்றுமை? திருப்பதிக்கும்,திருச்செந்தூருக்கும், வேளாங் கண்ணிக்கும் செல்லும் பக்தர்களுக்கும் நமக்கும் என்னதான் வித்தியாசம்?


text: வேண்டியதை கேளுங்கள் உங்களுக்கு என்ன வேண்டுமோ அதை கேட்பது தவறில்லை. ஒருவேளை தவறாக நினைத்து விடுவாரோ என்ற அச்ச உணர்வும் அவசியமில்லை. உங்களின் தேவையை தவறாமல் தெரிவிக்கலாம், அதனால் உங்களவர் கூடுதல் உற்சாகமடைவார் என்கின்றனர் உளவியாலாளர்கள். ஆரோக்கியம் அவசியம் உடலை கவனமாக பராமரிக்கவேண்டும். அது ஆரோக்கியம் கூட. எனவே உடலை சுத்தமாக பராமரிப்பதோடு சுகாதாரமாகவும் இருக்கவேண்டும் என்கின்றனர் உளவியலாளர்கள். தினசரி குளித்து அதற்கேற்ப பெர்ப்யூம் போட்டாலே அந்த வாசனையே தெரிவித்துவிடும் உங்களின் தேவையை. கை கோர்த்து தெரிவியுங்கள் ஒவ்வொருவருக்கும் ஒரு சிறப்பு பரிபாஷை உண்டு. தனியான தருணங்களில் சந்திக்கும் போது உங்களின் தேவையை கைகோர்த்து தெரிவிக்கலாம். அந்த நெகிழ்ச்சியுடனே, ஒரு வித எதிர்பார்ப்புடனே அன்றைய தினம் கழியும். மனதிலும், உடலிலும் உற்சாக பேட்டரி உற்பத்தியாகும். உற்சாக விளையாட்டு உறவின் போது எப்பொழுதுமே அவர்தான் தொடங்கவேண்டும் என்று காத்திருக்க வேண்டாம். முன் விளையாட்டுக்களை நீங்கள் தொடங்கினால் உங்களவர் உற்சாகமடைவார். அவரின் ஆர்வத்தை அதிகரிக்கும். அழகாய் உணருங்கள் இது மிகவும் முக்கியமானது. நீங்கள் எப்பொழுதுமே உங்களை அழகானவராய் உணருங்கள். ஏனெனில் உங்களவருக்கு நீங்கள்தான் உலக அழகி. அந்த எண்ணமே உங்களை உற்சாகமுடன் செயல்பட வைக்கும். யோகசனம் தினசரி யோகா செய்வது உடல் ஆரோக்கியத்தோடு மனம் ஆரோக்கியமடையும் உறவிற்கு உற்சாகம் தரும் எனவே தினசரி யோகா செய்வது நலம் என்கின்றனர் நிபுணர்கள். பாதுகாப்பான உறவு நமது உடல் நலத்திற்கு ஏற்ப பாதுகாப்பான உறவினை மேற்கொள்ளவேண்டும் என்பது உளவியல் நிபுணர்களின் மேலான அறிவுரையாகும். இவற்றை பின்பற்றினால் உங்களவர் உங்களின் தலையணை மந்திரத்திற்கு கட்டுப்படுவது உறுதி என்கின்றனர் நிபுணர்கள்.


தமிழகத்தில் மேலும் 14 நாட்கள் ஊரடங்கை நீட்டிக்க மருத்துவக் குழு பரிந்துரை செய்துள்ளனர். முதல்வரின் முடிவு என்னவாகும் இருக்கும் என பலரும் எதிர்ப்பார்த்து கொண்டுருகின்றனர். ஊரடங்கு வரும் 14ந் தேதியுடன் முடிவடைய உள்ள நிலையில் முதலமைச்சர் கொரோனா தடுப்பு நடவடிக்கை தொடர்பாக, கொரோனா தாக்கத்தை கட்டுப்படுத்த அமைக்கப்பட்ட 19 மருத்துவர்கள் கொண்ட குழுவுடன் இன்று ஆலோசனை நடத்தினார். ஆலோசனைக்கு பிறகு செய்தியாளர்களை சந்தித்த மருத்துவக் குழுவினர் இதனை தெரிவித்துள்ளனர். தமிழகத்தில் நாளுக்கு நாள் கொரோனாவால் பாதிக்கப்பட்டோரின் எண்ணிக்கை அதிகரித்துக்கொண்டே வருகிறது. இதனை கட்டுப்படுத்த பல்வேறு நடவடிக்கைகளை அரசு தொடர்ந்து மேற்கொண்டு வருகிறது. இந்நிலையில், கொரோனா தடுப்பு நடவடிக்கை தொடர்பாக மருத்துவ குழுவுடன் நடைபெற்ற ஆலோசனையில். தமிழகத்தில் மேலும் 2 வாரங்கள் ஊரடங்கை நீட்டிக்க வேண்டும் என்று முதலமைச்சரிடம் மருத்துவக் குழு பரிந்துரை செய்துள்ளதாக தெரிவித்துள்ளனர். தமிழகத்தில் மேலும் 14 நாட்கள் ஊரடங்கை நீட்டிக்க மருத்துவக் குழு பரிந்துரை செய்துள்ளனர். முதல்வரின் முடிவு என்னவாகும் இருக்கும் என பலரும் எதிர்ப்பார்த்து கொண்டுருகின்றனர்.


’டின்னருக்கு வா’ என்று அழைத்தால் அதுக்கு அர்த்தமே வேறு...பகீர் தகவலை வெளியிடும் கவர்ச்சி நடிகை... First Published 10, Feb 2019, 10:38 AM IST ’நிர்வாணமாக போஸ் கொடுக்கிறேன் என்பதற்காக எல்லாத் தவறுகளுக்கும் உடன்படுவேன் என்று அர்த்தமல்ல. அப்படிப்பட்ட கெட்ட எண்ணத்துடன் இந்தித்திரையுலகில் ஏகப்பட்ட மிருகங்கள் அலைகின்றன. அவர்களிடமிருந்து தப்பி வாழ்வது பெரும்பாடாக இருக்கிறது’ என்கிறார் பிரபல கவர்ச்சி நடிகை ஷெர்லின் சோப்ரா. தமிழில் ‘’யுனிவர்சிட்டி’’ என்ற படத்தில் ஒரு பாடல் காட்சியில் ஆடியவர், ஷெர்லின் சோப்ரா. இந்தி, தெலுங்கு, ஆங்கில மொழி படங்களில் நடித்துள்ள அவர், ‘’காமசூத்ரா’’ 3டி படத்திலும் நடித்தார். சமீபத்தில் ஷெர்லின் சோப்ரா புதிய பாடல் வீடியோ வெளியிட்டார். அப்போதுஅவர் கூறியதாவது: திரையுலகில், குறிப்பாக பாலிவுட்டில் ஏராளமான செக்ஸ் மிருகங்கள் இருக்கிறது. சினிமா வாய்ப்பு தேடி நடிக்க வரும் பெண்களை அவர்கள், ‘’டின்னருக்கு (இரவு விருந்து) வருகிறாயா? வேலை விஷயமாக உன்னிடம் பேச வேண்டும்’’ என்று அழைப்பார்கள். ஆனால், உண்மையில் அதற்கான அர்த்தம் வேறு. அன்று இரவு அவருடன் படுக்கையைப் பகிர்ந்துகொள்ள வேண்டும் என்பதற்கான சீக்ரெட் வார்த்தைதான், டின்னர். நான் சினிமாவில் நடிக்க வந்த ஆரம்ப நாட்களில் இது எனக்குப் புரியவில்லை. ஆனால் இப்போது, டின்னர் என்ற வார்த்தையைக் கூட காதில் கேட்க நான் விரும்பவில்லை. இனி என் வாழ்க்கையில், ‘’டின்னருக்கு வா’’ என்ற அழைப்பை ஏற்றுக்கொள்ள மாட்டேன். இவ்வாறு அவர் கூறியிருப்பது, பாலிவுட் வட்டாரத்தில் பரபரப்பு ஏற்படுத்தியுள்ளது. நேற்று தனது 34 வது பிறந்தநாளைக் கொண்டாடிய ஷெர்லின் சோப்ராவின் ‘துனு துனு’ இசை ஆல்பம் 8 மில்லியன் பார்வையாளர்களை வசீகரித்த நிலையில் தனது ரசிகர்களுக்காக செக்ஸியான குறும்படம் ஒன்றை மிக விரைவில் இயக்கவிருக்கிறாராம். Last Updated 10, Feb 2019, 10:38 AM IST thunu thunu போஸ்டரை வைரலாக்க நிர்வாண போஸ் கொடுத்த பிரபல நடிகை! ஓரின சேர்க்கைக்கு ஆதரவு தெரிவிக்கும் நடிகை ரெஜினா! என் நண்பர்கள் பலர் இப்படித்தான்! ஓபன் டாக்! 18 ஆண்டுகளுக்கு முன் குட் பை சொன்ன விஜய் பட நடிகை! தேடி பிடித்து கமிட் செய்த சிவகார்த்திகேயன்! உதடுகளை பெரிதாக்க ஆபரேஷன் செய்துக்கொண்ட பிக் பாஸ் நடிகை! வறுத்தெடுக்கும் நெட்டிசன்கள்!


text: பெரும்பாலான மொழிகள், ஏதாவதொரு மொழிக்குடும்பத்தைச் சேர்ந்தவையாக உள்ளன. ஒரு மொழிக்குடும்பத்தைச் சேர்ந்த மொழிகள் எல்லாம் ஒரு பொதுமொழியிலிருந்தே தோன்றின. இத்தகைய பொதுமொழிகள் பல இன்று வழக்கிழந்து போய்விட்டன. அவற்றிலிருந்து தோன்றித் தற்போது வழக்கிலுள்ள மொழிகள் மூலமாகவே மேற்படி குடும்பப் பொது மொழிகளின் தன்மைகளை அறிந்து கொள்ள முடிகிறது. மொழிக்குடும்பங்கள், மேலும் பல துணைப்பிரிவுகளாகப் பிரிக்கப்படுள்ளன. அவை "கிளைகள்" எனப்படுகின்றன. மொழிக்குடும்ப வரலாறு பொதுவாக ஒரு "மர"மாகச் சித்தரிக்கப்படுவதாலேயே மூலத்திலிருந்து பிரிந்தவை கிளைகள் எனப்படுகின்றன. ஒரு குடும்பத்தின் அல்லது ஒரு கிளையின் பொது மூல மொழி, அவற்றின் "முதல்நிலை மொழி" என்று அழைக்கப்படுகின்றது. உதாரணமாகத் திராவிட மொழிக் குடும்பத்தின் மூலமொழி முதல்நிலைத் திராவிட மொழி எனவும், இந்தோ-ஐரோப்பிய மொழிக்குடும்பத்தின் மூலமொழி முதல்நிலை இந்தோ-ஐரோப்பிய மொழி எனவும் குறிப்பிடப் படுகின்றன. இயற்கை மொழிகள் முக்கிய மொழிக் குடும்பங்கள் (குடும்பங்களிடையேயான தொடர்புகளைக் கருதாது, புவியியல் ரீதியில் வகைப்படுத்தப்பட்டவை இங்கே "புல்லட்" குறிகளுடன் தரப்பட்டுள்ளவை அறியப்பட்ட மொழிக்குடும்பங்களின் பெயர்களாகும். அவற்றின் மேலே தரப்பட்டுள்ள புவியியல் ரீதியான தலைப்புக்கள் புரிந்துகொள்வதற்கு எளிதாக சிறு பகுதிகளாகப் பிரிக்கும் வசதிக்காகவே பயன்படுத்தப்பட்டுள்ளன. இவை மேற்படி மொழிகளடங்கிய பெருங் குடும்பங்களாகக் கொள்ளப்படக்கூடாது. ஆபிரிக்கா மற்றும் தென்மேற்கு ஆசியாவின் மொழிக்குடும்பங்கள் ஆபிரிக்க-ஆசிய மொழிகள் நைகர்-கொங்கோ மொழிகள் ஐரோப்பா, வட ஆசியா,மேற்காசியா மற்றும் தென்னாசியாவைச் சேர்ந்த மொழிகள் இந்தோ-ஐரோப்பிய மொழிகள் காக்கேசிய மொழிகள் (பொதுவாக இது வட காக்கேசிய மொழிகள், தென் காக்கேசிய மொழிகள் என இரு வேறு மொழிக்குடும்பங்களாகவும் கருதப்படுவதுண்டு). அல்ட்டாயிக் மொழிகள் உராலிக் மொழிகள் யுக்காகிர் மொழிகள் (சிலர் இதனை யுராலிக் குடும்பத்தில் சேர்ப்பர்.) சுக்கோத்கோ-கம்சத்கான் மொழிகள் யெனிசேய்-ஒஸ்த்யக் மொழிகள் திராவிட மொழிகள் (சிலர் இதனை பெரிய எலாமோ-திராவிட மொழிக் குடும்பத்தில் உள்ளடக்குவார்கள்.) அந்தமான் மொழிகள் கிழக்காசியா, தென்கிழக்காசியா மற்றும் பசிபிக் பகுதிகளைச் சேர்ந்த மொழிக்குடும்பங்கள் ஆத்திரோஆசிய மொழிகள் ஆத்திரோனீசியன் (மலாயோ-பாலினீசியன்) மொழிகள் சீன-திபெத்திய மொழிகள் (சிலர் தாய்-கடை மற்றும் இமொங்-மியென் மொழிகளையும் இக் குடும்பத்துள் சேர்த்துக்கொள்வர்) தாய் மொழிகள் இமொங்-மியென் மொழிகள் ஆஸ்திரேலியப் பழங்குடியினர் மொழிகள் (பல் குடும்பங்கள்) பப்புவன் மொழிகள் அமெரிக்காக்களைச் சேர்ந்த மொழிகள் சுதேசி அமெரிக்க மொழிகள் (பல் குடும்பங்கள்) துபி மொழிகள் எசுகிமோ-அலெயுத் மொழிகள் முன்மொழியப்பட்டுள்ள மொழிப் பெருங்குடும்பங்கள் யூரல்-அல்ட்டாயிக் மொழிகள் முதல்நிலை பொண்டிக் மொழிகள் ஐபீரிய-காக்கேசிய மொழிகள் இந்தோ-ஐரோப்பிய மொழிகளை உள்ளடக்கக்கூடிய பெருங்குடும்பங்கள் இயூரேசியாட்டிக் நொசுற்றேசியன் நொஸ்ட்ராட்டிக் மொழிகள் முதல்நிலை-உலக மொழிகள் கிரயோல் மொழிகள், பிட்கின்கள் மற்றும் வணிக மொழிகள் பிசுலாமா சினூக் அவாய் கிரயோல் எயிட்டிய கிரயோல் கிரி மோட்டு பிசின் (மொழி) சங்கோ தோக் பிசின் தனித்த மொழிகள் சைகை மொழிகள் அமெரிக்க சைகை மொழி ஒசுலான், அவுத்திரேலியாவில் பயன்படுத்தப்படுவது. பிரித்தானியச் சைகை மொழி (BSL) ஒல்லாந்தச் சைகை மொழி (NGT) கியூபெக் சைகை மொழி (LSQ) பிரான்சிய சைகை மொழி (LSF) செருமானியச் சைகை மொழி (DGS) செருமானிய-சுவிசு சைகை மொழி (DSGS) ஐரிசு சைகை மொழி (ISL) நிக்கராகுவா சைகை மொழி (LSN) தாய்வானியச் சைகை மொழி (TSL) விசேட ஆர்வம் சார்ந்த ஏனைய இயற்கை மொழிகள் அழிவை எதிர்நோக்கும் மொழிகள் இல்லாதொழிந்த மொழிகள் இயற்கை மொழிகளல்லாத மொழிகள் உருவாக்கப்பட்ட மொழிகள் மொழிகள் மற்றும் மொழிக் குடும்பங்கள் பற்றிய மேலதிக தகவல்கள் http://www.ethnologue.com/web.asp மொழிக் குடும்பங்கள் வகைப்படுத்தல்


text: விருதுநகர் மாவட்டம், சிவகாசியில் இருந்து ஆலங்குளம் செல்லும் சாலையில் இருக்கிறது பூசாரிப்பட்டி கிராமம். அங்கு 'பெருமாள் நாயக்கர் குடும்பம்' என்றால், அந்த சுற்று வட்டாரப் பகுதிகளில் அவ்வளவு பிரபலம். காரணம், 211 பேர் ஒரே வீட்டில் கூட்டுக்குடும்பமாக வசிக்கிறார்கள். கூட்டுக் குடும்பங்கள் பிரிந்து வரும் நிலையில் ஒரே வீட்டில், ஒரே குடும்பமாக இந்த காலகட்டத்தில் வாழ்வது மிகப்பெரிய சாதனைதான். பூசாரிப்பட்டியை சேர்ந்தவர்கள் தங்கமய்யா (வயது 79), அவரது சகோதரர் பெருமாள்சாமி நாயக்கர் (75) அவரது தம்பி கோவிந்தன்( 72). இவர்கள் தங்களது மகன்கள், மகள்கள், பேரன்கள் என கூட்டுக் குடும்பமாக வசிக்கின்றனர். கிட்டத்தட்ட ஒரு பெரிய வீட்டில் 21 குடும்பங்கள் ஒற்றுமையாக வாழ்கின்றன. இந்த குடும்பத்தின் நல்லது கெட்டது, வரவு செலவு எல்லாவற்றையும் தீர்மானிப்பது பெருமாள்சாமி நாயக்கர்தான். பி.ஏ. வரலாறு பட்டதாரியான பெருமாள்சாமியின் பேச்சுக்கு, வீட்டில் உள்ள 211 குடும்ப உறுப்பினர்களும் கட்டுப்படுகின்றனர். அவரின் பேச்சுக்கு வீட்டில் அவ்வளவு மரியாதை. இவர்களது வீட்டில் மட்டும் 76 ஓட்டுக்கள் இருக்கின்றன. இதனால் ஒவ்வொரு தேர்தலின்போதும் வேட்பாளர்கள், இவர்களது குடும்ப ஓட்டை அப்படியே அள்ள படாதபாடு படுவார்கள். ஆனால் பெருமாள்சாமியும் அவரது குடும்ப உறுப்பினர்களும், தேர்தலுக்கு முதல்நாள் அமர்ந்து பேசி, யாருக்கு ஓட்டுப் போடுவது என்று முடிவு செய்வார்கள். இது தொடர்பாக பெருமாள்சாமி நாயக்கரை சந்தித்துப் பேசினோம்... ‘‘நாங்கள் எல்லோரும் ஒரே வீட்டில் ஒற்றுமையாக வசிக்கிறோம். நான்காவது தலைமுறையாக அண்ணன், தம்பி, அக்கா, தங்கச்சிகள், அவர்களது வாரிசுகள் என்று ஒரே குடும்பமாக வசிக்கிறோம். பட்டாசு ஆலை, விவசாயம்தான் எங்களது தொழில். நன்றாக படிக்கும் எங்கள் குழந்தைகளை அவர்கள் ஆசைப்படும் உயர் படிப்பை படிக்க வைத்துவிடுவோம். படிக்க விருப்பம் இல்லை என்றால் விவசாய வேலைகளை செய்ய விடுவோம். நான் ஏதோ சர்வாதிகாரிபோல், குடும்பத்தில் உள்ளவர்கள் அனைவரும் எனக்குக் கட்டுப்பட்டு நடக்க வேண்டும் என்று சொல்வதில்லை. சிறியவர்கள் முதல் பெரியவர்கள் வரை எல்லோரும் கலந்து பேசிதான் நல்லது கெட்டதில் முடிவு எடுப்போம். ஓட்டுப்போடுவதிலும் அப்படித்தான் முடிவு எடுப்போம். பெரும்பாலும் 76 பேரும் அப்படி முடிவெடுத்துதான் வாக்களிப்போம். ஆனால் எங்கள் குடும்பத்தில் 21 ரேஷன்கார்டுகளை மட்டுமே அரசு அதிகாரிகள் வழங்கி உள்ளனர். இது பற்றி அதிகாரிகளிடம் கேட்டால், ‘ஒரே வீட்டில்தானே வசிக்கிறீர்கள். தனித்தனி வீட்டில் வசித்தால்தான் ரேஷன்கார்டு வழங்க முடியும்’ என்று கை விரிக்கின்றனர். கூட்டுக் குடும்பமாக வாழ்வது அவ்வளவு தப்பா? எங்களை பாராட்டாவிட்டாலும் பரவாயில்லை. எங்கள் குடும்ப உறுப்பினர்களுக்கு ரேஷன் கார்டு கூடவா கொடுக்கக் கூடாது. ரேஷன் கார்டு இல்லாததால் குடும்ப உறுப்பினர்களில் இன்னும் 50 பேருக்கு வாக்காளர் அட்டை இல்லை. இது மட்டுமின்றி ஆதார் கார்டு உள்பட அரசின் பல்வேறு சலுகைகளை பெற முடியவில்லை. ஒவ்வொரு தேர்தலின்போதும், எங்கள் குடும்ப ஓட்டுகளைக் கேட்டு அரசியல் கட்சிகளின் வேட்பாளர்கள் வருவார்கள். அவர்களிடம் ரேஷன் கார்டு கோரிக்கை வைப்போம். ‘சரி’ என்று சொல்லிவிட்டு போவார்கள். ஆனால் ரேஷன் கார்டு கிடைக்காது. இதுதான் எங்களது நிலைமை. அதற்காக சோர்ந்துவிடவில்லை. குடும்ப உறுப்பினர்கள் அனைவரும் விவசாயம், பட்டாசு தொழில் செய்து சம்பாதித்து வருகிறோம். எங்களது உழைப்புதான் எங்கள் குடும்பத்தை காப்பாற்றி வருகிறது. அதனால் விவசாயத்துக்கு முக்கியத்துவம் அளிக்கும் கட்சிக்கே வாக்களிப்போம். ஆனால் யாருக்கு ஓட்டுப் போட்டோம் என்று கேட்காதீர்கள். அதை சொல்லக்கூடாது. எங்கள் குடும்ப உறுப்பினர்கள்கூட அதை வெளியே சொல்ல மாட்டார்கள்.’’ -எம்.கார்த்தி படங்கள்: ஆர்.எம்.முத்துராஜ்


அச்சச்சோ..! - தொபுக்கட்டீர்னு சாணியில் போய் விழுந்து அசிங்கப்பட்ட VJ மணிமேகலை..! - வைரலாகும் வீடியோ இதோ..! - Tamilanmedia.in Home Don't Miss அச்சச்சோ..! – தொபுக்கட்டீர்னு சாணியில் போய் விழுந்து அசிங்கப்பட்ட VJ மணிமேகலை..! – வைரலாகும்... அச்சச்சோ..! – தொபுக்கட்டீர்னு சாணியில் போய் விழுந்து அசிங்கப்பட்ட VJ மணிமேகலை..! – வைரலாகும் வீடியோ இதோ..! தற்போது தொலைக்காட்சியில் தொகுப்பாளினியாக வருபவர்கள் தான் பின்னல் சினிமா துறையில் காணப்படுகிறார்கள் என்று தான் சொல்ல வேண்டும். அந்த வரிசையில் பலர் உள்ளார்கள். இந்நிலையில், பிரபல மியூசிக் சேனலில் தொகுப்பாளினியாக பணியாற்றி பிரபலமான மணிமேகலை வெளியிட்ட புகைப்படத்தினை பார்த்து ரசிகர்கள் அதிர்ச்சியில் உள்ளனர். இந்தியா முழுவதும் ஊரடங்கு சட்டத்தினால் கடந்த மார்ச் 25-ம் தேதி முதல் முடக்கப்பட்டுள்ளது. ஊரடங்கு உத்தரவால் வீட்டில் உள்ள பிரபலங்கள் இருந்து பல்வேறு விதமான புகைப்படம், காணொளிகளை வெளியிட்டு வருகின்றனர். இந்த நிலையில் பிரபல தொகுப்பாளினி மணிமேகலை வீடியோ ஒன்றினை வெளியிட்டுள்ளார். அதில் அவரின் உடல் எடை முன்பு பார்த்ததை விடவும் அதிகரித்துள்ளது. மேலும், தன்னுடைய சுற்றத்தாருடன் விளையாடும் போது சாணியில் போய் விழுந்துவாரியுள்ளார். அந்த வீடியோவை அவரே தன்னுடைய இன்ஸ்டாகிராம் பக்கத்தில் பதிவேற்றம் செய்துள்ளார். Enna oru villathanam 🐒 ivlo naal nalla pillaingala maari irunthunthu ipo ennaye yemathuraanga indha siruvandu pasanga 🤯 Saani la thalli vittathuku next game la revenge edukanum 🚶♀Ennoda chinna vayasu favourite game – gopi bis gokana bis 😃 Ana na keela vizhunthadhu pathi kuda kavala padama saani ku close up vacha pathiya, dei hussain uh 😡 unakku irukuda 🔪 – @mehussain_7 Previous articleஏப்ரல் 29ம் தேதி உலகிற்கு காத்திருக்கும் பே ரா பத்து...! எச்சரிக்கும் நாசா..! என்ன நடக்கப் போகிறது? Next article“நீச்சல் குளத்தில் உல்லாச குளியல் போ டும் சீரியல் நடிகை சிவானி”..! – இணையத்தில் வைரலாகும் வீடியோ இதோ..! மார்டர்ன் உடையில் ஹாட் போஸ் கொடுத்துள்ள பிரபல சீரியல் நடிகை ரச்சிதா..! வர்ணிக்கும் இணையவாசிகள்..! சேலையில் செம்ம கு த்து டான்ஸ் போட்டுள்ள ‘கண்மணி’ சீரியல் நடிகை..! வைரலாகும் வீடியோ உள்ளே...! சொட்ட சொட்ட நனைந்த உடை !! ஒரு பக்கம் கழட்டி விட்டு ரசிகர்களை வெறியேற்றிய அனுபமா !! குடும்ப குத்துவிளக்காக இருந்த நடிகை வாணி போஜனா இது..? – வைரலாகும் க வர்ச்... தாறு மாறு க வர் ச்சி காட்டி, ரசிகர்களை மிரள வைத்த பிரபல நடிகை... புதிதாக டாட்டூ குத்தி-யுள்ள இடத்தை காண்பித்த சாட்டை பட நடிகை..!!ஷாக்கான ரசிகர்கள்..!! வைரலாகும் புகைப்படங்கள்... மில்லியன் பேர் பார்த்து ரசித்த அழகிய குழந்தையின் செயல்! எத்தனை தடவை பார்த்தாலும் சலிக்காத... அமலா பால் – விஜய் விவாகரத்துக்கு காரணம் நடிகர் தனுஷ் தான்..!! உண்மையை போட்டு... லோ ஹிப் புடவை அணிந்து, படு சூடான புகைப்படத்தை வெளியிட்டுள்ள பிக் பாஸ் ரித்விகா..!... கல்யாணம் முடிஞ்சி நாங்க வீட்டுக்கு போகல..!! இவன் ஆஸ்ப்பிட்டலுக்கு போனான்... நான் அழுதுட்டேன்..!!... முதல் முறையாக தனது மனைவி மற்றும் மகள் புகைப்படத்தை வெளியிட்ட பரோட்டா சூரி.! இவ்வளவு...


text: மகாவம்சம் (Mahawamsa or Mahawansa) (பாளி மொழி: மஹாவம்ச அல்லது மஹாவங்ச) சுருக்கமாக. Mhv. அல்லது Mhvs. என்பது இலங்கை வரலாற்று தகவல்களை உள்ளடக்கி, அதேவேளை பௌத்த மதத்தை முதன்மைப் படுத்தி பௌத்த பிக்குகளினால் பாளி மொழியில் ஏட்டுச்சுவடிகளில் செய்யுள் வடிவில் காலவரிசையாக குறித்து வைப்பட்டவற்றை மூலமாகக்கொண்டு, தொகுக்கப்பட்ட இலங்கையின் பழமையான தொகுப்பு நூலாகும். இது இதற்கு முந்திய தொகுப்பு நூலான தீபவம்சம் எனும் நூலை தழுவி தொகுக்கப்பட்டதாக வரலாற்றாசிரியர்கள் கருதுகின்றனர். இந்த நூல் பொ.ஊ. 6ம் நூற்றாண்டளவில், பாளி மொழியில், மகாநாம தேரர் எனும் பௌத்த பிக்குவினால் தொகுக்கப்பட்டதாக நம்பப்படுகிறது. அதனடிப்படையில் மகாவம்சம் நூலின் உரிமையாளர் மகாநாம தேரர் ஆகும். இதனை இலங்கையின் வரலாற்று ஆவணமாக சிங்கள பௌத்த பெரும்பாண்மை மக்கள் கூறிவந்தாலும், முழுமையான ஒரு வரலாற்று ஆவணமாக ஏற்றுக்கொள்ள முடியாது எனும் கருத்து வரலாற்றாசிரியர்களிடையே உள்ளன. அதேவேளை இலங்கையில் வரலாற்று குறிப்புகள் இந்நூலில் இடம்பெற்றிருப்பதனால், மகாவம்சம் நூலைத் தவிர்த்துவிட்டு இலங்கையில் வரலாற்றை ஆய்வுசெய்ய முடியாது எனும் கருத்தும் வரலாற்றாசிரியர்களிடையே உள்ளன. இந்த நூல் மகத நாட்டில் உருவெல எனும் இடத்தில் அரச மரத்தடியில் கௌதம புத்தர் அமர்ந்திருந்த வேலை; "பௌத்தம் வளர்ச்சியடையக் கூடிய இடம் இலங்கை என்றும், இலங்கையின் பூர்வக் குடிமக்களான இயக்கர்களை அங்கிருந்து அகற்றி, இலங்கையில் பௌத்த மதத்தை தோற்றுவித்து புனிதப்படுத்த வேண்டும் என்றும் எண்ணம் புத்தருக்கு புலனாகுகிறது" எனும் பௌத்த கற்பனைக் கருத்துருவாக்கத்தில் இருந்து தொடங்குகிறது. இப்படியான கற்பனை கருத்துருவாக்கங்கள் மகாவம்சத்தில் நிறையவே உள்ளன. இவ்வாறான கருத்துருவாக்கங்களே இலங்கை தீவு சிங்கள பௌத்தர்களுக்கு மட்டுமே சொந்தமானது எனும் எண்ணக்கரு சிங்கள மக்களின் மனங்களில் ஆழப்பதிந்து போயுள்ளமைக்கான காரணமாகவும், இலங்கையின் இனப்பிரச்சினைக்கான ஆணிவேராகவும் பார்க்கப்படுகின்றது. அத்துடன் பொ.ஊ.மு. 543ம் ஆண்டு இந்தியாவில் இருந்து விஜயன் எனும் ஒரு இளவரசன் வந்தான் என்பது முதல், பொ.ஊ. 361ம் ஆண்டு மகாசேனனின் என்பவன் ஆட்சி செய்தான் என்பது வரை இலங்கையின் வரலாற்று குறிப்புகளையும் காலவரிசையாக மகாவம்சம் விவரிக்கின்றது. மகாநாம தேரரால் பாளி மொழியில் தொகுக்கப்பட்ட மகாவம்சம் நூலினை மூலமாகக் கொண்டு, ஆங்கில மொழியில் 1837ம் ஆண்டு முதல் அச்சுப் பதிப்பு வெளியிடப்பட்டது. இந்த அச்சுப்பதிப்பு இலங்கையில் ஆங்கிலேயர் ஆட்சி செய்தகாலத்தில் இருந்த, சிலோன் சமூக பணியகம் எனும் பணியகத்தில் பணிப்புரிந்த பணியாளரும் வரலாற்றாசிரியரும் ஆன ஜோர்ஜ் டேனர் என்பவர் வெளியிடப்பட்டார். அதன்பின்னர் 1912ம் ஆண்டு வில்ஹெய்ம் கெய்கர் என்பவர், மாபெல் ஹெய்னஸ் போட் என்பவரின் உதவியுடன் ஆங்கில மொழிக்கு மொழிப்பெயர்ப்பு ஒன்றை செய்தார். அதேவேளை வில்ஹெய்ம் கெய்கர் அதற்கு முன்னதாகவே பாளி மூலத்தில் இருந்து ஜெர்மன் மொழிக்கு மொழிப்பெயர்ப்பு செய்திருந்தார் என்பது குறிப்பிடத்தக்கது. வரலாறு பொ.ஊ.மு. 247-207 வரை இலங்கையை ஆட்சி செய்த தேவநம்பிய தீசன் அனுராதபுரத்தை தலைநகராகக் கொண்டே ஆட்சி செய்தான். அவனது ஆட்சி காலத்திலேயே பௌத்தம் இலங்கையில் அறிமுகமானது. அவனால் பௌத்த பிக்குகளுக்காக ஒரு மகாவிகாரை நிறுவப்பட்டது. அந்த மகாவிகாரையில் இருந்த பௌத்த பிக்குகளும் ஏனைய விகாரைகளில் இருந்த பிக்குகளும்; பௌத்தத்தின் தோற்றம், இலங்கையில் பௌத்தத்தின் வளர்ச்சி, பௌத்ததிற்கு ஆதரவளித்த அரசர்கள், மற்றும் அவர்கள் பௌத்த மதத்திற்கு ஆற்றிய பணிகள் போன்ற தகவல்களை காலவரிசையாக செய்யுள் வடிவில் ஏட்டுச்சுவடிகளில் குறித்தும், அவற்றை வாய்மொழியாக பேணியும் வந்துள்ளனர். அவற்றையே அட்டகத்தா என்றழைக்கப்பட்டது. பின்னர் இவ்வாறு பல்வேறு விகாரைகளில் இருந்த ஏட்டுச்சுவடிகளை (அட்டகத்தாக்களை) மகாவிகாரையில் இருந்த பௌத்தப்பிக்குகள் ஒருங்கிணைத்து அதனை அட்டகத்தா மகாவம்சம் என அழைக்கலாயினர். இந்த அட்டகத்தா மகாவம்சத்தை மூலமாகக் கொண்டே பொ.ஊ. 4ம் நூற்றாண்டளவில் தீபவம்சமும், பொ.ஊ. 6ம் நூற்றாண்டளவில் மகாவம்சமும் தொகுக்கப்பட்டுள்ளன. தீபவம்சம் மகாவம்சம் அட்டகத்தாக்களை மூலமாகக்கொண்டு ஒருங்கிணைத்தே தீபவம்சம் 4ம் நூற்றாண்டில் தொகுக்கப்பட்டுள்ளது என்றாலும், அதன் காலம் குறித்து அறுதியிட்டு கூறமுடியாமல் உள்ளது. இருப்பினும் தீபவம்சம், அது 4ம் நூற்றாண்டளவில் முற்றுப்பெற்றிருக்க வேண்டும் என வரலாற்றாசிரியர்கள் கருதுகின்றனர். இந்த தீபவம்சம் யாரால் தொகுக்கப்பட்டது எனும் தகவல்கள் இல்லை. அதனால் அதன் ஆசிரியர் யார் என்றும் கூறமுடியாமல் உள்ளது. இருப்பினும் இந்த தீபவம்சத்தை மூலமாகக் கொண்டே மகாவம்சம் உருவாகியுள்ளதாக வரலாற்றாசிரியர்கள் ஏற்றுக்கொள்கின்றனர். தீபவம்சத்தில் 37 பகுதிகள் இருப்பது போன்றே, மகாவம்சமும் 37 பகுதிகளைக் கொண்டுள்ளன. அதேவேளை மகாவம்சத்தில் காணப்படும் "விஜயனின் வருகையுடன் தொடர்புடைய குவேனி பாத்திரம்" தீபவம்சத்தில் இல்லை என்பதை கலாநிதி க. குணராசா தனது மகாவம்சம் தரும் இலங்கைச் சரித்திரம் நூலில் குறிப்பிட்டுள்ளார். மகாநாம தேரரின் மகாவம்சம் இந்த தீபவம்சத்தை தழுவியே மகாநாம தேரர் எனும் பௌத்த பிக்குவினால் மகாவம்சம் தொகுக்கப்பட்டுள்ளதாக வரலாற்றாய்வாளர்கள் கூறுகின்றனர். அதேவேளை மகாவம்சம் நூல் தீபவம்சம் நூலையும் விட எளிதாக புரிந்துகொள்ளும் வகையில் காலவரிசைப்படி செய்யுள்களாக தொகுக்கப்பட்டுள்ளமை குறிப்பிடத்தக்கது. மகாவம்சம் 6ம் நூற்றாண்டளவில் தொகுக்கப்பட்டதாக கருதப்படுகின்றது. ஆங்கில மொழிப்பெயர்ப்பு இதனையே வில்ஹெய்ம் கெய்கர் பாளி மொழியில் இருந்து ஜெர்மன் மொழிப்பெயக்கும் பின்னர், 1912ல் ஆங்கிலத்திற்கும் மொழிப்பெயர்ப்பு செய்யப்பட்டதாகும். பௌத்தம் போற்றல் மகாவம்சம் நூலை வரலாற்று நூலாக ஏற்க முடியாமைக்கான காரணங்களை பல மேற்கத்தைய, சிங்கள, தமிழ் வரலாற்றாசிரியர்கள் முன்வைத்துள்ளனர். அத்துடன் மகாவம்சம் நூலை தொகுத்தவரான மகாநாம தேரர் எந்தவொரு இடத்திலும் தன்னை வரலாற்று ஒரு ஆசிரியராகக் குறிப்பிடவில்லை என்றும் அவர் ஒரு பௌத்தப் பிக்குவாக பௌத்த மதத்தை ஆதரிக்கும் நோக்குடனேயே தொகுத்துள்ளாகவும் கூறப்படுகின்றது. விஜயனின் வருகை விஜயன் எனும் ஒருவரின் வருகைத் தொடர்பான சான்றுகளோ, அப்படி ஒருவன் இலங்கையை ஆட்சி செய்தமைக்கான எவ்வித ஆதாரங்களோ எங்கும் இல்லை. அதேவேளை இலங்கையின் முதல் அரசனாக சித்தரிக்கும் அதே மகாவம்ச தொகுப்பு நூலில், விஜயனின் வருகைக்கு முன்னரே இலங்கையில் அரசமைத்து இயக்கர் நாக இனத்தவர்கள் (அரவர்கள்~தமிழர்கள்) வாழ்ந்ததான குறிப்புகள், இலங்கையின் முதல் அரசன் விஜயன் எனும் கூற்றை நம்பகமற்றதாக செய்கின்றது என வரலாற்றாசிரியர்கள் கூறுகின்றனர். மகாவிகாரைச் சார்ந்த பௌத்தபிக்குகள் பொ.ஊ.மு. 3ம் நூற்றாண்டிலிருந்து இலங்கையில் நிகழும் வரலாற்றுச் சம்பவங்களை தினக்குறிப்பேடு போன்று எழுதி பராமரித்து வந்தனர்.இவ் ஏடே பொ.ஊ. 5ம் நூற்றாண்டில் 'மகானாம' எனும் பௌத்தபிக்குவால் ஒன்றுபடுத்தி தொகுத்து மகாவம்சம் எனும் நூலாக வெளிப்பெற்றது. இவர் இலங்கை அரசன் தாதுசேனனின் சகோதரராவார். இவருடைய காலத்துக்கு ஐந்து நூற்றாண்டுகள் முந்திய வரலாற்று நூலான தீபவம்சத்தை சார்ந்தே நூலை தொகுத்துள்ளார். இந் நூல் முழுமையாக பௌத்தமத கண்ணோட்டத்திலே இலங்கையின் வரலாற்றை கூறிச்செல்கின்றது. மகாவம்சத்தின் தொடர்ச்சியாக பல பௌத்தபிக்குகளால் எழுதப்பட்ட சூள வம்சம் எனும் நூல் பொ.ஊ. 4ம் நூற்றாண்டு முதல் பிரித்தானியர் முழு இலங்கையை கைப்பற்றிய ஆண்டான 1815 வரை நிகழ்ந்த வரலாற்றுச் சம்பவங்களை விபரிக்கின்றது. மகாவம்சம் ஆங்கிலம், ஜெர்மன் ஆகிய மொழிக்கு மொழிபெயர்க்கப்பட்டுள்ளது. இவற்றையும் பார்க்கவும் இலங்கையின் வரலாறு இலங்கை வரலாற்று நூல்கள் தீபவம்சம் மேற்கோள்கள் வெளியிணைப்புகள் மகாவம்சம் சுருக்க மொழிபெயர்ப்பு - தமிழில் மகாவம்சம், நூலகத் திட்டத்தில், தமிழில்: எஸ். சங்கரன், 1962, சென்னை மகாவம்சம் - தமிழ் நூல் மகாவம்சம் தமிழர் பற்றி உள்ள அயல்நாட்டார் ஆவணங்கள் இலங்கையில் பௌத்தம் பௌத்த இலக்கியங்கள்